title: Tuomas (apostoli)

text: On väitetty, että kristillisen perinteen valtalinja olisi vahingossa jakanut Juudas Kaksosen persoonan kahdeksi ja saanut yhdestä miehestä kaksi, sekä Juudaksen että Tuomaan. Opetuslasten luettelo niin Luukkaan 6. luvussa kuin Apostolien tekojen 1. luvussa käsittelee Juudas Jaakobin poikaa ja Tuomasta eri ihmisinä. Kristillinen kirkko seuraa yleensä tätä linjaa ja pitää näitä kahta eri henkilöinä. Tuomasta kunnioitetaan pyhimyksenä niin katolisessa kuin ortodoksisessa kirkossa. Katolisessa pyhimyskalenterissa hänen muistopäivänsä on vanhastaan ollut 21. joulukuuta. Sama päivä tunnetaan Suomessakin vanhana jouluun liittyvänä kansanomaisena merkkipäivänä, tuomaanpäivänä ja on nykyäänkin Tuomaan nimipäivä. Ennen vuotta 1774 se oli myös pyhäpäivä. Nykyään hänen muistopäivänsä katolisessa kirkossa on kuitenkin 3. heinäkuuta. Hänelle on omistettu muistopäiviä myös muissa kristillisissä kirkoissa.


title: Tuomas (apostoli)

text: Apostoli Tuomaan myöhemmistä vaiheista ei Raamatussa sanota mitään, mutta kristittyjen keskuudessa hänestä on vanhoista ajoista saakka kerrottu lukuisia legendoja. Tunnetuimman perimätiedon mukaan hän olisi myöhemmin toiminut ensimmäisenä kristillisenä lähetyssaarnaajana Intiassa, jossa nykyäänkin toimiva kristillinen kirkkokunta, tuomaskristityt, pitää häntä perustajanaan.


title: Tuomas (apostoli)

text: Teosta "Dormitio Mariae" väitetään Joosef Arimatialaisen kirjoittamaksi. Sen mukaan Tuomas oli Jeesuksen äidin, Marian taivaaseenastumisen ainoa todistaja. Ihme kuljetti toiset apostolit Jerusalemiin todistamaan Marian kuolemaa. Tuomas jäi Intiaan, mutta Marian hautaamisen jälkeen ihme kuljetti hänet tämän haudalle, jossa Tuomas todisti naisen ruumiillisen taivaaseenastumisen ja vyön pudottamisen taivaasta. Päinvastoin kuin kertomuksessa Tuomaan epäilystä, toiset apostolit epäilivät Tuomaan tarinaa, kunnes näkivät tyhjän haudan ja vyön. Keskiaikainen ja varhaisrenessanssitaide esittää Tuomaan usein vyö kädessään.


title: Tuomas (apostoli)

text: "Juudaksella, jota myös Tuomaaksi kutsutaan" (Eusebios ("Historia Ecclesiastica" 13.12) on osa Edessan kuningas Abgarin legendassa hänen lähetettyään Taddeuksen saarnaamaan Edessaan Jeesuksen taivaaseenastumisen jälkeen. (Eusebios, H.E. 1.13; III.1; myös Efraim Syyrialainen kertoo tämän tarinan.) 400-luvulla Tuomaan hautapaikalle pystytetty muistomerkki toi pyhiinvaeltajia Edessaan. 380-luvulla sinne pyhiinvaellusmatkan tehnyt Egeria kuvasi vierailuaan kirjeessä, jonka lähetti kotiseudulla olevalle nunnakunnalleen ("Itineraria Egeriae"):


title: Tuomas (apostoli)

text: Eusebios Kesarealainen ("Historia Ecclesiastica", III.1) lainaa Origenesta (kuoli 200-luvun puolivälissä), joka kertoo Tuomaan olleen parthialaisten apostoli. Tuomas tunnetaan kuitenkin paremmin Intian lähetystyöstä, joista on kerrottu noin vuonna 200 kirjoitetuissa Tuomaan teoissa. Edessassa, jossa hänen maallisia jäännöksiään palvottiin, Efraim Syyrialainen (k. 373) kirjoitti runon, jossa paholainen valittaa ääneen:


title: Tuomas (apostoli)

text: Edessan kirkossa harjoitettu pitkä ja julkinen Tuomaan kunnioittaminen Intian apostolina on saanut aikaan useita vieläkin tallella olevia virsiä, joita pidetään Efraimin kirjoittamina. Ne on kopioitu 700- ja 800-lukujen koodekseihin. Viittaukset virsien sanoissa pitävät yllä perinnettä, jonka mukaan eräs kauppias toi Tuomaan luut Intiasta Edessaan, ja että luut ovat saaneet aikaan ihmeitä sekä Intiassa että Edessassa. Muuan ylipappi määräsi juhlapäivän hänen kunniakseen ja eräs kuningas pystytti hänelle hautapyhäkön. Tuomasta koskeva perinne siirtyi syyrialaiseen liturgiaan ja sai näin sikäläisen kristityn yhteisön luottamuksen. On legenda, jonka mukaan Tuomas tapasi Raamatussa mainitut Itämaan tietäjät matkallaan Intiaan.


title: Tuomas (apostoli)

text: Uskotaan, että Tuomas tuli Keralaan levittämään kristinuskoa. Vielä tänäkin päivänä Maloayatoorin kirkko vetää joukkoja puoleensa. Erilaiset tuomaskristittyjen seurakunnat ulottavat kirjoitetun perinteensä toisen vuosisadan loppuun ja uskovat, että Tuomas nousi maihin Maliankarassa lähellä Mootakunnamin kylää Paravoor Thalukissa vuonna 52 jaa. Tämä kylä sijaitsee Keralan osavaltiossa Intiassa, 5 kilometriä Kodungallurista. Hänen sanotaan perustaneen kirkkoja, joita kutsutaan yleisesti nimellä 'Ezharappallikal', joka tarkoittaa seitsemää ja puolta kirkkoa. Niiden nimet ovat: Kodungallur, Kollam, Niranam, Nilackal (Chayal), Kokkamangalam, Kottakkayal (Paravoor), Palayoor (Chattukulangara) ja Thiruvithamkode — puolikas kirkko.


title: Tuomas (apostoli)

text: Paavi Benedictus XVI on sanonut puhuessaan ihmisjoukoille Pyhän Pietarin kirkon aukiolla: "… Tuomas levitti ensin ilosanomaa Syyriassa ja Persiassa ja tunkeutui sitten aina Intian länsiosiin asti, josta kristinusko tavoitti myös Etelä-Intian".


title: Tuomas (apostoli)

text: Tuomaan teot luku 17 kuvaa Tuomaan vierailua kuningas Gondofareksen luona Intiassa pohjoisosissa; luvut 2 ja 3 piirtävät hänet lähtemässä merimatkalle Intiaan ja yhdistävät näin Tuomaan Intian länsirannikkoon. Vaikka teosta yleensä pidetään legendanomaisina ja opettavaisina tarinoina, on säilynyt "Eritreanmeren" eli Punaisenmeren periplus (reittikuvaus) ja suurin piirtein samalta ajalta peräisin oleva opas reiteistä, joita käytettiin Arabianmerellä suunnistettaessa. Kuningas Gondofareksen olemassaolostakaan ei ollut historiallisia todisteita, ennen kuin hänen lyöttämiään kolikoita löydettiin Kabulin ja Punjabin seuduilla. Vuonna 1872 esiin tulleen Gondofareksen 26. hallintovuoden votiivikuvauksen perusteella hänen hallituskautensa on päätelty alkaneen vuonna 21 jaa., ja sen on päätelty jatkuneen vielä vuonna 46 jaa. "On mahdotonta vastustaa johtopäätöstä, että Tekojen kirjoittajalla on täytynyt olla aikalaishistoriaan perustuvaa tietoa. Sillä milloinkaan myöhemmin ei yksikään väärentäjä tai mielikuvituskirjoittaja ole voinut tuntea hänen nimeään." (Medlycott 1905).


title: Tuomas (apostoli)

text: Erään intialaisen kuninkaan sanotaan palauttaneen apostoli Tuomaan jäännökset Intiasta Edessan kaupunkiin Mesopotamiassa vuonna 232, missä yhteydessä kirjoitettiin Tekojen syyrialainen versio. Intialaista kuningasta nimitetään syyrialaisissa lähteissä nimellä "Mazdai", kreikkalaisissa ja latinalaisissa vastaavasti nimellä "Misdeos" ja "Misdeus", jotka on yhdistetty nimeen "Bazdeo" Vasudeva I:n kolikoissa, jotka löydettiin Kushanissa. Intialaisten nimien M ja B kirjainten vaihtuminen on klassisissa lähteissä yleistä. Marttyyriluetteloiden laatija Rabban Sliba omisti erityisen päivän yhteisesti tuolle intialaiselle kuninkaalle perheineen sekä apostoli Tuomaalle:


title: Tuomas (apostoli)

text: Sen jälkeen kun pyhäinjäännöksiä oli säilytetty lyhyen aikaa Khioksen saarella Kreikassa, ne siirrettiin 6. syyskuuta 1258 länteen ja lepäävät nyt Ortonassa, Italiassa.


title: Tuomas (apostoli)

text:
Purjehtiessaan vuonna 1498 Malabarin rannikolla Keralassa, Etelä-Intiassa, portugalilaiset tapasivat kristittyjä, jotka johtivat oppinsa perusteet Tuomaaseen. Katoliset portugalilaiset eivät kuitenkaan hyväksyneet Malabarin paikallisperinnettä todeksi, vaan alkoivat pakottaa tuomaskristittyjä katolisiin menoihin. Toiset pysyivät uskossaan ja he jäivät täysin itäisenorientaaliortodoksisenkirkon ja assyrialaisen perinteen huomaan. Osa heistä on sittemmin liittynyt muihin kristillisiin kirkkoihin.
Areiolainen kirkkohistorioitsija Filostorgius vahvisti noin 354 selostuksessaan piispa Teofiluksen lähetystyöstä homeritalaisten luo (Medlycott 1905, ch. ii), että syrjäisellä Sokotran saarella Arabian merellä Jemenistä etelään oli kristillinen yhteisö. Tämän vahvistivat keskiaikaiset arabialaislähteet. Yhteisö säilyi ainakin vuoteen 1542, jolloin François Xavier kirjasi sen muistiin, samoin kuin sen, että hänelle oli kerrottu yhteisön esivanhempien olleen Tuomaan opettamia (Medlycott 1905, ch. ii ). François Xavier oli varovainen ja asetti neljä jesuiittaa ohjaamaan Sokotran uskolliset puhtaaseen oppiin (kirje 15. huhtikuuta, 1549). Sokotra oli ollut lyhyen aikaa Afonso de Albuquerque'in miehittämä, mutta sen jälkeen kun Mahra-sukuiset sulttaanit Afrikan sarvesta olivat valloittaneet Sokotran vuonna 1511, lähes kaikki jäljet Sokotran Tuomaskristittyistä olivat pyyhkiytynet pois.


title: Tuomas (apostoli)

text:
Lähennä Chennaita (aikaisemmin nimeltään Madras) on pieni kukkula nimeltään St. Thomas Mount, jossa apostolin sanotaan saaneen surmansa vuonna 72, joskaan tarkkaa vuotta ei ole vahvistettu. Chennaissa on myös San Thome Cathedral Basilica, jonne hänen maalliset jäännöksensä sanotaan siirretyn.
Jotkut tahot kiistävät sen, että Tuomas olisi koskaan käynyt Etelä-Intiassa. Kun sen ensisijaiset todisteet ovat suullista perinnettä, epäilijät ovat ehdottaneet, että virallinen Keralan kristittyjen versio tapahtuneesta ei olisi täysin totta. Vuonna 2006 jopa paavi sanoi, että Tuomas meni vain Intian länsiosiin asti. Lausunto herätti paljon vastustusta Keralassa.


title: Tuomas (apostoli)

text: Pian Kolumbuksen Amerikan-retken jälkeen Tuomasta alettiin pitää apostolina, joka toi Sanan Keski-Amerikan kansoille.


title: Tuomas (apostoli)

text: Suurimman osan 1500-lukua Amerikat olivat sekä portugalilaisille että espanjalaisille valloittajille ja papeille yksinkertaisesi "Intiaa". He eivät voineet kuvitellakaan, että niin suuri osa ihmiskuntaa olisi jäänyt huomiotta Kristuksen lähetyskäskyn toteutuksessa. Pian lähetystyöntekijät alkoivatkin löytää merkkejä siitä, että Tuomas olisi käynyt sielläkin. Brasiliassa työskentelevä isä Nobrega löysi ne ja raportoi, että paikalliset heimot kutsuivat Tuomasta nimellä "Zum" tai "Pay Zum", jossa "Pay" näyttää olevan paikallisille papeille tai pyhille miehille annettu nimi.


title: Tuomas (apostoli)

text: Samankaltaisia paikallisia pyhiä miehiä, jopa jalanjälkiä löydettiin Paraguayssa, Perussa ja Ecuadorissa. Eräs lähetystyöntekijä lähetti Chilestä Roomaan asiantuntijoiden tutkittavaksi kiven, jossa oli jalkaa muistuttavia painaumia. Eräässä portugalilaisessa Tuomaan marttyyrikuolemaa koskevassa lähetysraportissa mainitaan, että hänen jalanjälkensä painautui kallioon, jolla hän seisoi tullessaan maahan lyödyksi. (Sri Lankan korkeimmalla huipulla, Adam's Peakilla, on myös muodostuma, jota kristityt pitävät Tuomaan jalanjälkenä, mutta toisin uskovat arvottavat sen toisin.)


title: Tuomas (apostoli)

text: Ajatus Uuden Maailman apostolisesta evankelioinnista sai latinalaisamerikkalaiset vähitellen valtaansa. Oli lohdullista uskoa, että uudella uskonnolla oli linkkejä vanhaan. Joidenkin lähettien tukemina Meksikon alkuperäisasukkaat saattoivat löytää tukea liittämällä Tuomaan henkilön sulkien peittämään käärmejumalaansa Quetzalcoatliin. Kun Juudas Tuomaan teot (Acta Thomae) sijoittivat Tuomaan "Intiaan", ne antoivat ainakin legendataustan apostolille, jonka on täytynyt levittää sanaa Meksikossa. Quetzalcoatl oli kaksonen, kuten Tuomaskin. Vaikka mielikuvituksettomammat ja vakavammat tutkija kritisoivat näitä näkemyksiä, niillä on ilmeisesti kuitenkin ollut huomattava menestys.


title: Tuomas (apostoli)

text: Meksikon alkuperäiskansoilla oli liittolaisia. Kasvava määrä espanjalaisia elämänsä Uudelle Maailmalle omistaneita siirtolaisia ja heidän jälkeläisensä, kreolit, löysivät apostolisen kääntymyksen legendassa keinon vähentää tunteenomaista, kulttuurista, uskonnollista ja lopulta poliittista sidonnaisuuttansa Espanjaan. Kuten Etelä-Intian syyrialaisuskoiset kristityt, Meksikon kreolit, papisto mukaan lukien, vieroksuivat aina enenevästi vieraasta maasta heidän herroikseen lähetetyn hallitsevan luokan ylimielistä asennetta.


title: Tuomas (apostoli)

text: Itse asiassa Latinalaisen Amerikan oletettu apostolinen käännytys antoi kristityille näissä maissa suoran ja itsenäisen linkin yhteen Jeesuksen opetuslapsista, mikä vähensi näin espanjalaisten ja portugalilaisten pappien suorittaman käännytystyön "toissijaiseksi" – samalla aleni valloittajien suojissa tulleiden lähettien arvostus sekä itse konkistadorien arvo ja heidän perustamansa siirtomaahallinnon oikeutus. Väittämällä Tuomasta seurakuntansa perustajaksi Latinalaisen Amerikan kristityt hylkäsivät aseman Espanjan ja Portugalin kirkkojen myöhäsyntyisenä haarana ja julistautuivat samanikäisiksi tai jopa vanhemmiksi kuin Iberian niemimaan kirkot.


title: Tuomas (apostoli)

text: Näistä sivuseurauksista johtuen kirkon johto oli haluttomampi antamaan Tuomaaseen liittyville Latinalaisen Amerikan legendoille ja myyteille samaa uskottavuutta, jonka se antoi Etelä-Intian syyrialaiskristittyjen myyteille. Espanja ja Portugalin suora siirtomaahallinto rajoittui siellä pieniin alueisiin, eivätkä seuraukset olleet yhtä laajoja.


title: Tuomas (apostoli)

text: Eri itäiset kirkot Kiinassa ja Japanissa väittävät Tuomaan tuoneen henkilökohtaisesti kristinuskon Kiinaan (64 jaa.) ja Japaniin (70 Kr). Keikyo Instituutti pitää voimassa tätä näkökantaa.


title: Tuomas (apostoli)

text: Varhaiskristillisen kauden kahden ensimmäisen vuosisadan aikana kierteli joukko kirjoituksia, joita väitettiin Tuomaan kirjoittamiksi, mutta joista joidenkin sanottiin, ehkä hiukan liian löysästi, lähentyvän gnostilaista oppia, johon Kyrillos viittaa. Nykyisin on epäselvää miksi juuri Tuomasta pidettiin uskon auktoriteettina, vaikka tämä uskomus on dokumentoitu gnostilaisissa ryhmissä aina Pistis Sofiasta asti (noin 250–300 jaa.). Siinä sanotaan, että "kolme todistajaa", jotka sitoutuivat kirjaamaan "kaikki hänen sanansa" ovat Tuomas, Filippus ja Matteus. Maria Magdaleena, joka oli yksi opetuslapsista, sanoo tuossa gnostilaisessa teoksessa:


title: Tuomas (apostoli)

text: Takana voi olla varhainen ei-gnostilainen perinne. Lausunto korostaa myös Matteuksen evankeliumin ensisijaisuutta aramealaisessa muodossaan, yli muiden kaanoniin kuuluvien kolmen.


title: Tuomas (apostoli)

text: Tuomaan tekojen lisäksi levisi laajalle Tuomaan lapsuusevankeliumi, joka on kirjoitettu todennäköisesti 100-luvun jälkipuoliskolla, todennäköisesti myös Syyriassa. Se kertoo Jeesuksen poikavuosien ihmeellisistä tapauksista ja hänen henkisistä lahjoistaan. Se on myös vanhin kirjallinen lähde, jossa kerrotaan ensimmäistä kertaa tuttu legenda viisivuotiaan Jeesuksen sapattipäivänä savesta muovailemista kahdestatoista varpusesta, jotka lähtivät lentoon. Teoksen varhaisin käsikirjoitus on 500-luvulta ja kirjoitettu syyrian kielellä. Irenaeus viittasi ensimmäisenä tähän evankeliumiin; Ron Camron huomauttaa: " Sitaatissaan Irenaeus lainaa kaanonin ulkopuolista tarinaa Jeesuksen lapsuudesta ja menee sitten suoraan Luukkaan evankeliumin jaksoon hänen lapsuudestaan (Luuk. 2:49). Kun Tuomaan lapsuusevankeliumi sisältää molemmat tarinat verrattain lähellä toisiaan, on mahdollista että Irenaeuksen lainaama apokryfiteksti on sama, joka nykyisin tunnetaan nyt nimellä Tuomaan lapsuusevankeliumi. Käsikirjoitusten perinne on kuitenkin niin monimutkaista, että ei ole varmaa, milloin Tuomaan lapsuusevankeliumiin kuuluvia kertomuksia ruvettiin kirjoittamaan. "


title: Tuomas (apostoli)

text: Meidän päivinämme tunnetuin on "lausumat" dokumentti, jotka kutsutaan nimellä Tuomaan evankeliumi. Se on epäkanoninen teos, jonka jotkut tutkijat uskovat ehkä syntyneen ennen Raamatun tekstejä. Alkurivi ilmoittaa sen kirjoittajan olevan Didymos Judas Tuomas – jota pidetään Tuomaana. Tämä teos löytyi koptinkielisenä käännöksenä vuonna 1945 egyptiläisestä kylästä nimeltään Nag Hammadi, joka sijaitsee lähellä Chenoboskionin luostaria. Kun teksti oli julkaistu, tutkijat tajusivat, että siitä oli julkaistu varhaisempi kreikankielinen käännös, jonka lähteenä olivat olleet 1890-luvulla Oksyrhynkhoksesta löydetyt papyrusfragmentit.


title: Bartolomeus

text: Pyhä Bartolomeus (, "Bartholomaios") oli synoptisten evankeliumien ja Apostolien tekojen mukaan yksi Jeesuksen kahdestatoista opetuslapsesta ja apostoleista. Bartolomeus merkitsee "Tolmain (Ptolemaioksen) poikaa".


title: Bartolomeus

text: Uudessa Testamentissa Bartolomeus mainitaan vain opetuslapsien nimiluettelossa eikä Johanneksen evankeliumissa häntä mainita lainkaan. Perinteisesti hänen ajatellaan olleen sama henkilö kuin Johanneksen evankeliumin Natanael, joka ei sisälly synoptisten evankeliumien opetuslapsien nimilistaan. Bartolomeus mainitaan ainoastaan synoptisten evankeliumien ja Apostolien tekojen opetuslapsien nimiluettelossa. Tämä kiistanalainen päätelmä perustuu siihen, että synoptisissa evankeliumeissa Bartolomeus ja Filippus mainitaan aina yhdessä eikä Natanaelin nimeä mainita lainkaan, kun taas Johanneksen evankeliumissa Filippus ja Natanael mainitaan samaan tapaan yhdessä eikä Bartolomeuksen nimeä lainkaan mainita. Monet tutkijat ovat kuitenkin hylänneet tämän samastuksen perusteettomana.


title: Bartolomeus

text: Kristillisen perimätiedon mukaan Bartolomeus nyljettiin ja ristiinnaulittiin Armeniassa, jonka takia hänet kuvataan usein veitsen ja/tai ihmisen nahan kanssa.


title: Bartolomeus

text: Johanneksen evankeliumin mukaan Filippus kertoi Natalille löytäneensä "sen, josta Mooses laissa ja profeetat ovat kirjoittaneet, Jeesuksen, Joosefin pojan, Nasaretista." Tähän Natanael ensin esitti kuuluisaksi tulleen hämmästelevän kysymyksensä: "Voiko Nasaretista tulla mitään hyvää?" Filippuksen pyynnöstä hän kuitenkin meni katsomaan ja lopulta itse tunnusti Jeesuksen rabbiksi, Jumalan pojaksi ja Israelin kuninkaaksi. Lisäksi hänet mainitaan erään ilmestyskertomuksen yhteydessä Johanneksen evankeliumin viimeisessä luvussa, jossa mainitaan hänen olleen kotoisin Galilean Kaanasta


title: Bartolomeus

text: Perttelin kunta käyttää vaakunassaan Bartolomeusta, jonka käsissä on Raamattu ja nylkemisveitsi. Sekä Perttelin kunta, että Perttelin kirkko ovat saaneet nimensä Bartolomeukselta, joka tunnetaan myös nimillä Perttu ja Pärttyli.


title: Bartolomeus

text: Bartolomeuksen roomalaiskatolinen muistopäivä on 24. elokuuta, joka nykyisin Suomessa on Pertun nimipäivä. Monien muiden apostolien muistopäivien tavoin se oli ennen vuotta 1774 Suomessakin pyhäpäivä..


title: Squash

text: Squash, josta puhekielessä käytetään myös nimitystä "kössi", on pallopeli, jota pelataan yleensä kaksinpelinä, mutta joskus myös nelinpelinä. Squash on suosiossa tehokkaana liikuntamuotona ja kuntoiluna sekä haastavana kilpapelinä.


title: Squash

text: Pelikenttä koostuu lattiasta, etuseinästä, sivuseinistä, takaseinästä ja katosta eli huoneesta, jonka melkein koko tilaa käytetään pelialueena. Pallo saa pelin aikana osua kaikkiin seiniin rajojen sisäpuolelle. Pallo ei saa osua pelialueen ulkopuolelle kuten esimerkiksi seinien yläosaan ja etuseinän alaosaan eikä kattoon. Rajaan (yleensä punaiseksi maalattuun) osuessa pallo on jo 'ulkona'. Pallo tulee pystyä palauttamaan enintään yhden lattiapompun jälkeen, kuten tenniksessä tai pallon voi palauttaa ilman lattiapomppua, niin sanotusti 'ilmasta'.


title: Squash

text: Lattian jakaa lähes kahtia poikittainen lyhytsyöttöraja, jonka kummassakin päässä sivuseinien vieressä on syöttöruutu. Takakentän jakaa pitkittäinen puolikenttäraja. Lyhytsyöttörajan ja puolikenttärajan risteystä sanotaan T-pisteeksi ja sen lähialuetta T-alueeksi. Oman lyönnin jälkeen pyritään T-alueelle, josta pääsee yleensä parhaiten eri lyöntitilanteisiin.


title: Squash

text: Yläraja kiertää koko kentän. Se on etuseinässä korkealla (rajan alareunan korkeus 4570 mm) ja takaseinässä paljon alempana (rajan alareunan korkeus 2130 mm). Katon ja lamppujen korkeus lattiasta on vähintään 5300 mm. Pallon tulee pysyä ylärajan alapuolella. Etuseinässä on kolme vaakasuoraa rajaa: alimpana alaraja, keskellä syöttöraja sekä ylimpänä yläraja.


title: Squash

text: Syötettäessä tulee toisen jalan olla syöttöruudussa (ei viivan päällä) ja pallon tulee osua ensimmäiseksi etuseinään, ylärajan ja syöttörajan väliin ja kimmota vastaanottajan kenttäpuolelle siten, että jos vastustaja antaa pallon pompata, se osuu maahan lyhytsyöttörajan takana vastaanottajan kenttäneljänneksessä. Vastaanottaja voi lyödä pallon etuseinään suoraan tai minkä seinän kautta tahansa, kun vain tekee sen turvallisesti. Pallon voittaa pelaaja, joka viimeksi on lyönyt pallon sääntöjen mukaisesti etuseinään.


title: Squash

text: Turvallisuus ja estäminen: Tilanteessa, jossa on vaarana osua pallolla tai mailalla vastustajaan tai ei pääsisi ilman vartalokontaktia pallon luo, on jätettävä suoritus kesken ja sanottava 'let'. Jos lyöntivuorossa oleva (letin pyytäjä) olisi voinut lyödä pallon suoraan etuseinään, hän voittaa pallon (ns. stroke). Jos hänen aikomuksenaan ja mahdollisuutena oli lyödä sivu- tai takaseinän kautta etuseinään tai jos vartalokontakti oli tahaton ja molemmille yllättävä, pelataan pallo uudestaan eli ns. 'let-pallo'. Jos edellä kuvatusti vastustaja estää suoritusta, mutta lyöntivuorossa oleva ei ilman estämistä kuitenkaan olisi ehtinyt tai muuten pystynyt oikeaan palautukseen, hän häviää pallon eli ns. 'ei let'.


title: Squash

text: Pelissä jokaisesta pallosta saa pisteen. Erävoittoon tarvitaan 11 pistettä. Tasatilanteessa 10–10 pelataan kunnes on 2 pisteen ero. Normaalisti ottelu pelataan ”paras viidestä” eli voittoon tarvitaan kolme voitettua erää.


title: Squash

text: Kaikkien aikojen tunnetuin ja menestynein squash-pelaaja on pakistanilainen Jahangir Khan, joka hallitsi lajia 1980-luvulla (hän lopetti vuonna 1993). Hänen jälkeensä Jansher Khan jatkoi pakistanilaisten menestystä lajissa. Suomen tunnetuimmat squashpelaajat ovat Sami Elopuro, Juha Raumolin ja Tuula Minetti. Tämän hetken ykköspelaaja on Olli Tuominen, joka on voittanut yhden Euroopan mestaruuden (2012). Suomen suurin squashseura on Espoo Squash Rackets Club (ESRC), jonka jäsenmäärä on yli 300.


title: Filippus

text: Pyhä Filippus oli Uuden Testamentin mukaan yksi Jeesuksen kahdestatoista opetuslapsesta ja apostoleista. Hänet mainitaan synoptisissa evankeliumeissa ja Apostolien teoissa vain opetuslapsien nimiluettelossa, mutta Johanneksen evankeliumissa hänestä kerrotaan enemmän. Sen mukaan Filippuksen kotipaikka oli Betsaida, ja hän esitteli Jeesuksen Natanaelille. Kristillisen perimätiedon mukaan hän koki marttyyrikuoleman arviolta vuonna 80 Hierapoliksessa.


title: Filippus

text: Arkeologiryhmä ilmoitti heinäkuussa 2011 löytäneensä haudan, jonka se uskoo olevan Filippuksen hauta. Hauta löytyi raunioituneesta kirkosta läheltä Pamukkalea, aiemmalta nimeltään Hierapolis.


title: Filippus

text: Filippusta ei tule sotkea evankelista Filippokseen, joka esiintyy Apostolien teoissa.


title: Mark Twain

text: Mark Twain (oikealta nimeltään Samuel Langhorne Clemens, 30. marraskuuta 1835 Florida, Missouri, Yhdysvallat – 21. huhtikuuta 1910 Redding, Connecticut) oli yhdysvaltalainen kirjailija. Twain tunnetaan humoristisista ja satiirisista teoksistaan. Twain oli aikansa tunnetuimpia kirjailijoita. Hänen kehityskertomuksensa pohjautuvat hänen omiin kasvukokemuksiinsa Yhdysvaltojen etelävaltioissa, erityisesti Mississippijoen varrella. Twainin tunnetuimpia teoksia ovat "Tom Sawyerin seikkailut" ja "Huckleberry Finnin seikkailut".


title: Mark Twain

text: Nuori Samuel vietti lapsuutensa ja nuoruutensa Hannibalissa Missourissa. Hänen etäiseksi jäänyt isänsä kuoli Samuelin ollessa 11-vuotias. Samuel pestautui kirjapainoon, jossa hän opiskeli latojaksi veljensä esikuvan mukaisesti ja kirjoitti veljensä lehteen tämän kuoltua vuonna 1847. Myöhemmin hän sai Mississippijoella kulkevan höyrylaivan luotsin paperit. Kirjailijanimi Mark Twain tarkoitti jokislangissa kahden sylen (3,7 metrin) turvallista syvyyttä.


title: Mark Twain

text: Kaliforniaan muuttonsa jälkeen Twainista tuli myös kullankaivaja, kaivosmies ja sanfranciscolainen journalisti. Tästä elämästään hän kirjoitti kirjassa "Koiranelämää" (1872).


title: Mark Twain

text: Twain sai hiukan kuuluisuutta eräällä pilakertomuksellaan vuonna 1865. Hänen varsinainen menestysteoksensa oli "Jenkkejä maailmalla" (1869). Teos on Eurooppaan ja Lähi-itään suuntautuneen oman turistimatkan kuvaus, joka yhdistelee kuulo- ja huhupuheita. Matkakirja teki Twainista kuuluisan ja varakkaan. Hän alkoi osallistua aktiivisesti erilaisiin liiketoimiin ja perusti muun muassa kustannusliikkeen. Hän kiersi Yhdysvaltoja luennoimassa sekä matkusteli laajalti ympäri Eurooppaa. Hän kirjoitti koko ajan lehtiartikkeleita, lyhyitä kertomuksia ja laajempia teoksia.


title: Mark Twain

text: Ensimmäisten teostensa menestysten myötä Twain meni naimisiin Olivia Langdonin kanssa vuonna 1870 ja muutti Hartfordiin Connecticutissa. Twain oli vapaamuurari.


title: Mark Twain

text: Twain otti kantaa myös poliittisiin kysymyksiin. Hän syytti Yhdysvaltoja imperialistisesta politiikasta (esimerkiksi Filippiinien valloitus). Perhettä myöhemmin kohdanneet onnettomuudet tekivät Twainista pessimistin.


title: Mark Twain

text: Twainin vaihtelevan tuotannon pääosassa ovat humoristiset kertomukset ja muistelmat. Hän kirjoitti nuorisokirjallisuuden kaksi klassikkoa, "Tom Sawyerin seikkailut" (1876) ja "Huckleberry Finnin seikkailut" (1884). Twainin muistelmateoksista tärkein on lehtiartikkeleista koottu kokoelma "Mississippi-virralla" (1883), jossa Twain palaa lapsuudenaikaisiin kokemuksiinsa ja katoamassa olevaan jokilaivaperinteeseen.


title: Mark Twain

text: Twainin vuonna 1889 ilmestynyt romaani "Jenkki kuningas Arthurin hovissa" oli osoitus Twainin lisääntyneestä yhteiskuntakriittisyydestä ja pessimismistä.


title: Mark Twain

text: Toisinaan sanotaan, että "Huckleberry Finnin seikkailut" tai "Tom Sawyerin seikkailut" olisi kaikkien aikojen ensimmäinen kirjoituskoneella kirjoitettu romaani. Virginian yliopiston kirjaston Mark Twain -sivuston mukaan tiedon lähde on Mark Twainin omaelämäkerta, jossa hän jälkikäteen muistelee, että kyseessä on varmaankin ollut "Tom Sawyer", jonka konekirjoittaja kirjoitti puhtaaksi. Sivuston mukaan kirjoituskoneen historiaan perehtynyt Darryl Rehr on kuitenkin selvittänyt, että Twainin muistelmissaan mainitsema kirja olisikin ollut "Mississippi-virralla" (1882), jonka käsikirjoituksen Twain jätti koneella kirjoitettuna. Esseekokoelmassaan "Maaton mies" Kurt Vonnegut nimeää kirjan "Huckleberry Finnin seikkailut" ensimmäiseksi koneella kirjoitetuksi romaaniksi.


title: Mark Twain

text: Twain toi yhdysvaltalaiseen kirjallisuuteen kansanomaisen äänen, ja hänen merkityksensä on ollut keskeinen naturalistisen tradition kehittymiselle. Etenkin Twainin nuortenromaanit ovat toimineet pohjana, jota yhdysvaltalainen realistinen kirjallisuus on hyödyntänyt modernisminkin aikakaudella.


title: Talviolympialaiset 1968

text: Vuoden 1968 talviolympialaiset järjestettiin Grenoblessa, Ranskassa 6.–18. helmikuuta vuonna 1968. Kisojen järjestelyoikeutta haki myös Lahti.


title: Talviolympialaiset 1968

text: Kisat avasi presidentti Charles de Gaulle, olympiavalan vannoi Leo Lacroix ja olympiatulen sytytti Alain Calmat.


title: Talviolympialaiset 1968

text:
Kisojen pitopaikka päätettiin Innsbruckissa, Itävallassa, 28. tammikuuta 1964.
Olympiaohjelmaan kuului 35 kilpailutapahtumaa kymmenessä urheilulajissa.


title: Talviolympialaiset 1968

text: Kilpailuihin osallistui kaikkiaan 1 158 urheilijaa 37 maasta. .Vuoden 1968 talviolympialaisten mitalitaulukon ykkössijan saavutti Norja.


title: Jane (yhtye)

text: Jane oli suomalainen tyttöbändi, joka kilpaili Popstars-finaalissa kokoonpanolla Daniela Lainela (s. 1985), Mia Huovila (s. 1987), Eeva-Leena Rautio (s. 1983) sekä Tea Hiilloste (s. 1982) ja sijoittui toiseksi häviten poikabändi Indx:lle. Sunnuntaina 21. marraskuuta 2004 pidetyssä finaalissa Jane sai 45 prosenttia äänistä, eli reilut 45 000 ääntä. Voiton myötä Indx pääsi julkaisemaan albuminsa jo viikon päästä, kun taas Jane keväällä 2005 levy-yhtiö EMI:n kanssa. Jane esitti finaalissa kappaleet "Valvon", "Perhonen" ja "Kaikki tai ei mitään".


title: Jane (yhtye)

text: Janen ensimmäinen single "Valvon" julkaistiin joulukuun alussa 2004. "Valvon" meni suoraan singlelistan ensimmäiseksi ja oli kärkikolmikossa kuusi viikkoa. Toinen single "Perhonen" julkaistiin helmikuun lopulla ja pysyi seitsemän viikkoa kymmenen myydyimmän singlen joukossa. Debyyttialbumi "Perhonen" ilmestyi 2. maaliskuuta 2005 ja myi 10 000 kappaletta. Jane julkaisi myös kolmannen singlen "Entinen", jolla on mukana musiikkivideo "Perhonen". Jane aloitti konserttikiertueen, joka päättyi 11. kesäkuuta 2005.


title: Jane (yhtye)

text: Lapsen synnyttänyt Daniela Lainela erosi Janesta syyskuussa 2005 ja Jane jatkoi kolmihenkisenä. Tea Hiilloste aloitti lapsille suunnatun musiikkiohjelman "Kids Top 20" juontamisen, ja myöhemmin marraskuussa 2006 Tea alkoi juontaa yhdessä Kanan kanssa C More Juniori -kanavalla. Jane osallistui Eurovision laulukilpailun Suomen karsintoihin ja sijoittui viidenneksi.


title: Jane (yhtye)

text: Toinen albumi, "V.I.P." julkaistiin 12. huhtikuuta 2006. Se ei enää menestynyt ensialbumin tavalla ja kävi korkeimmillaan listan sijalla 17. Se pysyi Suomen virallisella Top 40 -listalla neljä viikkoa.


title: Jane (yhtye)

text: Yhtye ilmoitti hajoamisestaan kotisivuillaan 2. huhtikuuta 2007.


title: Enkulturisoituminen

text: Enkulturisoituminen on erityisesti antropologian intrakultuurisessa tutkimuksessa käytetty käsite, jolla tarkoitetaan kulttuuriin sisään kasvamista. Intrakultuurisessa tutkimuksessa ajatellaan, että vain enkulturisoituneet henkilöt voivat jäsentää ja ymmärtää tutkittavaa kulttuuriympäristöä. Koska kulttuureja on tutkittava niiden omilla kognitiivisilla kategorioillaan, vain kulttuurin jäsen voi tutkia luotettavasti omaa kulttuuriaan.


title: Till Lindemann

text: Till Lindemann (s. 4. tammikuuta 1963 Leipzig, Itä-Saksa) on saksalainen metalli-laulaja. Hän on tullut tunnetuksi Rammstein-nimisen saksalaisen industrial metal -yhtyeen laulajana. Lindemann kertoi vuoden 2015 alussa uudesta nimeään kantavasta "Lindemann"-projektista, jossa on myös mukana ruotsalainen death metal -yhtye Hypocrisyn perustaja Peter Tägtgren.


title: Till Lindemann

text: Lindemannin isä Werner oli DDR:ssa tunnettu lastenkirjailija/runoilija ja äiti Brigitte pitkään NDR:n radiokanavan kulttuuritoimituksen johtajana työskennellyt journalisti., hänellä on myös viisi vuotta nuorempi sisko. Nuorena Lindemann harrasti aktiivisesti uintia ja osallistui nuorten EM-kisoihin Firenzessä vuonna 1978 sijoittuen 1500 metrillä seitsemänneksi. Kisamatkalla hän joutui vaikeuksiin poistuttuaan luvatta joukkueen hotellilta ja rangaistuksena hänet pudotettiin vuoden 1980 Moskovan olympiaehdokkaiden joukosta. Vuonna 1979 hän lopetti uinnin kokonaan loukkaantumisen myötä.


title: Till Lindemann

text: Sittemmin Lindemann oli töissä turvefirmassa, puusepän apupoikana sekä korintekijänä. Hän on maininnut, että muun muassa syy puusepän työn lopettamiseen oli aikaiset herätykset. Vuonna 1981 hänet miltei vangittiin armeijasta kieltäytymisen takia.


title: Till Lindemann

text: Vuonna 1985 syntyi Lindemannin ensimmäinen lapsi, Nele. Lindemann kasvatti hänet yksinhuoltajana. Myöhemmin hän sai toisen lapsen Anja Köselingin kanssa. Lindemann ei kuitenkaan kerro mielellään yksityiselämästään. Hän seurusteli pitkään saksalaisen näyttelijän ja mallin, Sophia Thomallan kanssa; he erosivat lopullisesti vuonna 2015. Lindemann on kertonut ettei hän voisi kuvitellakaan seurustelevansa samanikäisen naisen kanssa. Hän on kertonut että hänen lempiharrastuksensa on uinti ja joskus hän on esimerkiksi ennen keikkaa lämmitellyt uimalla. Lindemann asuu nykyään Berliinissä, mutta hän omistaa myös talon Leipzigissä


title: Till Lindemann

text: Lindemann aloitti uransa muusikkona First Arsch -nimisessä punk-yhtyeessä 1980-luvulla rumpalina. Lindemann on kertonut, että hän tahtoi kovasti tulla muusikoksi, mutta hänellä ei ollut minkäänlaisia lahjoja soittamiseen. Hän yritti kovasti oppia soittamaan kitaraa, muttei täysin onnistunut siinä. Nykyään Lindemann osaa soittaa ainakin rumpuja, kitaraa ja bassoa. Kun Rammstein-yhtye perustettiin tammikuussa 1994, Lindemann liittyi siihen laulajaksi saatuaan yhtyeen perustajan Richard Kruspen lupaamaan, että yhtye laulaisi saksaksi.


title: Till Lindemann

text: Lindemann on näytellyt saksalaisessa lastenelokuvassa "Amundsen – der Penguin", joka näytettiin Suomessa TV2:ssa syksyllä 2004 ja keväällä 2006. Lindemann on julkaissut "Messer"-nimisen runokirjan vuonna 2003 ja toisen vuonna 2013 nimeltään "In Stillen Nächten". Lindemann on tehnyt yhteistyötä muun muassa saksalaisen rock-yhtye Megaherzin kanssa, Puhdys-yhtyeen ja suomalaisen Apocalyptica-yhtyeen kanssa.


title: Roger Taylor (Queen)

text: Roger Taylor (oikealta nimeltään Roger Meddows-Taylor) on brittiläinen muusikko. Hän syntyi King's Lynnissä, Norfolkissa 26. heinäkuuta 1949 ja on tullut tunnetuksi ennen kaikkea Queen-yhtyeen rumpalina.


title: Roger Taylor (Queen)

text: Vuonna 1968 Taylor perusti ystäviensä Brian Mayn ja Tim Staffellin kanssa yhtyeen nimeltä Smile, jossa hän toimi lyömäsoittajana. Queen syntyi vuonna 1970 Staffellin jätettyä Smilen ja Freddie Mercuryn pestauduttua uudeksi solistiksi. Taylor on säveltänyt ja kirjoittanut useita tunnettuja Queenin kappaleita, kuten "Radio Ga Ga", "Heaven for Everyone", "A Kind Of Magic", "Breakthru", "These Are the Days of Our Lives" sekä "I'm In Love With My Car".


title: Roger Taylor (Queen)

text: Roger Taylor on ollut tuottelias myös sooloartistina. Vuonna 1977 hän julkaisi ensimmäisen soolosinglensä "I Wanna Testify / Turn On The TV". Neljä vuotta myöhemmin ilmestyi ensimmäinen sooloalbumi "Fun in Space" ja vuonna 1984 toinen, "Strange Frontier". Vuonna 1987 Taylor perusti oman bändin, The Crossin. Se ei saavuttanut kovin laajaa menestystä, vaikka nauttikin Saksassa kohtalaista suosiota. The Cross esiintyi kertaalleen myös Suomessa, 3. lokakuuta 1991 Helsingin Tavastia-klubilla, "Blue Rock" -albumin promokiertueen ensimmäisellä keikalla. Yhtye lopetti toimintansa vuonna 1993, kolmen julkaistun albumin jälkeen.


title: Roger Taylor (Queen)

text: Fun in Space albumillaan hän teki lähes kaikki soittimet. Roger taitaa kaikenlaiset rumpusoittimet, kuten myös bassokitaran, sähkökitaran ja pianonkin soiton. Kosketinsoittimien soitosta hän teki vain puolet albumilleen.


title: Roger Taylor (Queen)

text: Vuonna 1994 Taylor julkaisi albumin "Happiness?" ja siltä julkaistut hänen parhaiten menestyneet singlensä "Nazis 1994", "Foreign Sand" (yhdessä Yoshikin kanssa) ja "Happiness". Taylorin viimeisin albumi on "Electric Fire" vuodelta 1998. Viime vuosina hän on toiminut jälleen tiiviisti uudelleen aktivoituneessa Queen-yhtyeessä.


title: Roger Taylor (Queen)

text: Taylor alkoi seurustella Dominique Beyrandin kanssa vuonna 1977. He saivat lapset Felix Luther ja Rory Eleanor ennen naimisiinmenoaan tammikuussa 1988.


title: Roger Taylor (Queen)

text: Naimisissa ollessaan Taylor alkoi seurustelemaan Debbie Lenginin kanssa. He saivat kolme lasta, Rufus Tiger, Tiger Lily ja Lola Daisy May ennen kuin erosivat vuonna 2002.


title: Roger Taylor (Queen)

text: Vuonna 2010 Taylor meni naimisiin Sarina Potgieterin kanssa, kuuden vuoden seurustelun jälkeen.


title: Roger Taylor (Queen)

text: Taylor asuu Puttenhamissa, Surreyssa.


title: Mustaparta

text: Mustaparta (1680? – 22. marraskuuta 1718, oikealta nimeltään Edward Teach tai Edward Thatch) oli pelätty englantilainen merirosvo, joka terrorisoi Karibianmerta vuosina 1716–1718. Hän työskenteli aluksi kaapparilaivoilla, kunnes ryhtyi merirosvokapteeniksi. Hän sai surmansa kansitaistelussa Virginian kuvernöörin lähettämiä joukkoja vastaan.


title: Mustaparta

text: Mustaparran taustasta ennen merirosvoksi ryhtymistä tiedetään vain vähän, sillä hänestä ei ole asiakirjamerkintöjä ennen merirosvoaikojaan. Mustaparran legendasta ansio kuuluu etenkin englantilaiselle merirosvouksesta kirjoittaneelle Charles Johnsonille ("A General History of the Robberies and Murders of the most notorious Pyrates", 1724). Johnsonin mukaan Mustaparta oli oikealta nimeltään Edward Teach ja syntynyt Bristolissa. Kenestäkään vuoden 1680 tienoilla Bristolissa syntyneestä Teach-nimisestä lapsesta ei kuitenkaan sikäläisistä asiakirjoista löydy mainintaa. Johnson kertoi Teachin työskennelleen Jamaikan kaapparilaivoissa Ranskan-sodan aikana, ja että häntä ei rohkeudestaan huolimatta ollut ylennetty upseeriksi.


title: Mustaparta

text: Johnsonin mukaan Mustaparta aloitti merirosvouransa Benjamin Hornigoldin merirosvolaivaston miehistössä, ja Hornigold otti hänet pian suojatikseen. Vuonna 1717 Mustaparta ja Hornigold purjehtivat sluupeillaan tärkeästä merirosvojen tukikohdasta New Providencesta ryöstelemään Virginian rannikkoa ja Länsi-Intian saaristoa. Mustaparran (joka tunnettiin eräässä tuon ajan kirjeessä vielä nimellä Thatch) komentamassa sluupissa oli 6 kanuunaa ja 70 miestä. Palattuaan New Providenceen miehistönsä erottama Hornigold antautui kaapparina viranomaisille, mutta Mustaparta jatkoi merirosvokapteenina.


title: Mustaparta

text: Vuoden 1717 syyskuussa Mustaparta ryösteli taas Virginian rannikkoa "Revenge"-sluupillaan, jossa oli 12 kanuunaa ja 150 miestä. Hän värväsi kaappamiensa sluuppien miehistön omiin riveihinsä. Yksi hänen joukkoihinsa vastahakoisesti liittynyt oli kaapatun "Revenge"-sluupin omistaja, majuri Stede Bonnet. Ennen talvea Mustaparta palasi lämpimille vesille Leewardsaarille. 100 kilometrin päässä Martiniquesta hän kaappasi 200-tonnisen ranskalaisen orjalaivan nimeltä "Le Concorde", jonka hän vei Bequian saaren suojaisaan ankkuripaikkaan. Orjat hän jätti saarelle ranskalaisten haettavaksi.


title: Mustaparta

text: Mustaparta antoi "La Concordelle" nimeksi "Queen Anne’s Revenge" ja teki siitä lippulaivansa. Hän muokkasi laivasta tehokkaan taistelulaivan siirtämällä siihen uusia kanuunoita ja keventämällä sitä. Laivassa oli lopulta 40 tykkiä, ja se oli yksi Karibian vahvimmista taistelulaivoista. Siitä ei kuitenkaan ollut vastukseksi brittiläisille sotalaivoille, joita Mustaparta pyrkikin välttelemään. Marraskuussa 1717 Mustaparta lähti uudelleen merille, kaappasi itselleen lisää sluuppeja ja kohtasi kauppalaivoja, jotka hän ryösti ja poltti. Yhden kaapatun sluupin kapteeni Henry Bostock kirjoitti myöhemmin ensimmäisen varsinaisen kuvauksen Mustaparrasta: Bostock kuvaili ”kapteeni Tachin” olevan ”hoikka ja pitkä mies, jolla oli hyvin musta ja hyvin pitkä parta”. Tämän kuvauksen jälkeen Teach tunnettiin yleisesti nimellä Mustaparta.


title: Mustaparta

text: Vuoden 1718 alussa Mustaparta purjehti Hispaniolan saarelle ja sieltä Hondurasinlahdelle "Revenge"- ja "Queen Anne’s Revenge" -aluksilla. Hondurasin rannikolla Mustaparta ryösteli aikansa, kunnes purjehti Kuuban pohjoisrannikkoa pitkin Floridan itärannikolle. Tällä matkalla hän kaappasi kaksi uutta sluuppia, ja hänen laivastossaan oli nyt neljä alusta ja 250 miestä.


title: Mustaparta

text: Toukokuussa 1718 Mustaparta saartoi Charlestonin sataman, alkoi ryöstellä sinne saapuneita laivoja ja kiristi kaupungilta lääketarvikkeita. Niiden tarkoitusta ei vieläkään tiedetä, mutta miehistön epäillään kärsineen sukupuolitautiepidemiasta. Mustaparta jatkoi matkaansa pohjoiseen ennen kuin brittilaivaston sotalaivat ehtisivät paikalle. Hän ajoi lippulaivansa karille Pohjois-Carolinan Beaufortin edustalla, luultavasti tarkoituksella, ja jäi aloilleen joksikin aikaa.


title: Mustaparta

text: Vuoden 1718 kesällä Mustaparta meni Bath Towniin, sai kuvernööri Charles Edeniltä armahduksen ja lopetti virallisesti merirosvouksensa. Hän eli rosvouksesta saamillaan rahoilla leveää elämää seurapiireissä Carolinassa. Charles Johnsonin mukaan Mustaparran tuolloinen 16-vuotias asuinkumppani oli jo hänen 14. vaimonsa, mutta virallista varmistusta ei yhdellekään Mustaparran avioliitolle ole. Lopulta Mustaparta ryöväsi kaksi ranskalaista kauppalaivaa Delawarenlahdella. Hän toivoi, että kuvernööri uskoisi hänen hataran selityksensä ja katsoisi asiaa läpi sormien Mustaparran saaman armahduksen tälle suoman aseman velvoittamana.


title: Mustaparta

text: Virginian kuvernööri päätti kuitenkin päästä eroon Mustaparrasta, ja "HMS Pearlin" kapteeni, luutnantti Robert Maynard, sai tehtävän käydä Mustaparran kimppuun tämän ankkuripaikassa Oracokesalmen lähistöllä. Maynardin kahdella sluupilla oli 57 aseistettua miestä, ja kuvernööri oli luvannut Mustaparrasta erityisen 100 punnan erikoispalkkion.


title: Mustaparta

text: Perjantaina 22. marraskuuta 1718 ennen auringonnousua Maynardin sluupit hyökkäsivät matalikon yli Mustaparran leiriin. Maynardilla oli enemmän miehiä, mutta Mustaparralla oli kanuunoita. Aluksi Mustaparran kanuunat tekivätkin pahaa tuhoa Maynardin laivoille. Merirosvojen noustua kannelle alkoi lähitaistelu, jossa Mustaparta ja Maynard hakeutuivat ottamaan toisistaan mittaa. Aluksi kumpikin ampui toista kohti pistooleillaan, ja Maynard osui Mustapartaan. Pian Maynardin miekka katkesi, ja hän sai samalla haavoja sormiinsa. Hän laukaisi pistoolinsa Mustapartaa kohti uudelleen ja haavoitti tätä jo toistamiseen. Mustaparta jatkoi taistelua ja oli jo iskemässä aseetonta Maynardia miekallaan, kun yksi Maynardin miehistä viilsi Mustapartaa kurkkuun kuolettavasti. Mustaparta yritti vielä ladata pistooliaan, mutta kaatui samassa kuolleena maahan. Merirosvot hävisivät taistelun, ja henkiinjääneet vangittiin ja tuomittiin kahta lukuun ottamatta myöhemmin kuolemaan. Maynard purjehti takaisin Mustaparran pää "HMS Pearlin" kokkapuusta roikkuen.


title: Mustaparta

text: Mustaparta edustaa nykyisin hurjan merirosvon arkkityyppiä. Mustaparran maine sai alkunsa Charles Johnsonin lennokkaasta kuvauksesta tämän ulkonäöstä. Johnsonin mukaan Mustaparran pitkä ja musta parta peitti hänen kasvonsa silmiin asti ja hän palmikoi sen nauhoilla. Taistelussa hän kantoi kolmea pistoolia ja pukeutui turkislakkiin, jonka alle molemmille puolille hän sytytti luntut pelotellakseen vihollisiaan ja vakuuttaakseen omat miehensä.


title: Mustaparta

text: Maineestaan huolimatta Mustaparran ei varmasti tiedetä koskaan tappaneen ketään omakätisesti, joskin hän haavoitti joskus omia miehiään muistuttaakseen heille, kuka hän on.


title: Mustaparta

text: Mustaparran lippulaivan hylky löydettiin 1996 Pohjois-Carolinan Beaufortista. Se varmistui tutkijoiden mukaan "Queen Anne’s Revengeksi" vuonna 2011.


title: Gwen Stefani

text: Gwen Renée Stefani (s. 3. lokakuuta 1969 Fullerton, Kalifornia, Yhdysvallat) on yhdysvaltalainen poplaulaja, lauluntekijä ja muotisuunnittelija.Gwen Stefani tuli tunnetuksi 1990-luvulla rock-yhtye No Doubtin laulajana.


title: Gwen Stefani

text: Vuonna 1987 Gwen Stefani ryhtyi veljensä Eric Stefanin yhtyeen No Doubtin taustalaulajaksi. Yhtyeen solmi levytyssopimuksen Interscope Recordsin kanssa. Gwen oli myös taustalaulajana Sublimen kappaleella "Saw Red".


title: Gwen Stefani

text:
Kesällä 2004 No Doubt vetäytyi tauolle ja Stefani siirtyi soolouralle ja julkaisi ensimmäisen sooloalbuminsa "Love.Angel.Music.Baby." marraskuussa 2004. Levyltä on julkaistu muun muassa singlet "What You Waiting For?", "Rich Girl" (raptähti Even kanssa) ja "Hollaback Girl", joista kaikista on tehty myös musiikkivideot. Hänen soolouransa aikaisempia julkaisuja ovat olleet muun muassa duetot "Let Me Blow Ya Mind" (2001) Even kanssa sekä "Can I Have It Like That?" (2005) R&B-laulaja Pharrellin kanssa.
Syksyllä 2006 Gwen Stefani julkaisi singlen "Wind it Up" albumilta "The Sweet Escape". "Wind It Up" -musiikkivideo ilmestyi marraskuun loppupuolella 2006. 27. marraskuuta 2006 julkaistiin "Harajuku Lovers Live" -DVD.


title: Gwen Stefani

text: "The Sweet Escape" -kiertue vieraili Helsingissä, Hartwall Areenalla, 12. lokakuuta 2007.


title: Gwen Stefani

text:
Gwen Stefanilla on oma vaatemerkki, L.A.M.B. Merkkiin kuuluu myös hieman halvempi, Harajuku Lovers -mallisto.
Stefanilla on myös L-niminen hajuvesi, sekä Harajuku Lovers -nimeä kantava hajuvesisarja. Siihen kuuluu viisi tuoksua: G, Love, Angel, Music ja Baby.


title: Gwen Stefani

text: Stefani seurusteli noin seitsemän vuoden ajan No Doubtista tutun bändikaverinsa Tony Kanalin kanssa. He erosivat 1995 yhtyeen Tragic Kingdom-levyn tekoprosessin aikana, ja moni levyn lauluista kertoo heidän suhteestaan.


title: Gwen Stefani

text: Vuonna 1997 Stefani tapasi Bush-yhtyeen laulajan Gavin Rossdalen 1997 ja avioitui tämän kanssa 14. syyskuuta 2002. Parilla on kolme poikaa, Kingston James McGregor Rossdale (s. toukokuu 2006), Zuma Nesta Rock Rossdale (s. elokuu 2008) ja Apollo Bowie Flynn Rossdale (s. helmikuu 2014). Elokuussa 2015 he ilmoittivat eroavansa.


title: Gwen Stefani

text: Albumilta "Love.Angel.Music.Baby.":Albumilta "The Sweet Escape":Ei miltään albumilta:Albumilta "This Is What the Truth Feels Like":Muiden artistien kanssa:


title: Nokkasiilit

text: Nokkasiilit ("Tachyglossidae") ovat Australiassa ja Uudessa-Guineassa eläviä nokkaeläimiä. Nokkasiilien heimoon kuuluu neljä elossa olevaa lajia. Nokkasiilit ja vesinokkaeläin ovat ainoita munivia nisäkkäitä. Nokkasiileillä on piikikäs selkä ja pitkänomainen nokka. Ne syövät pääasiassa muurahaisia ja termiittejä, mutta myös muita hyönteisiä. Nokkasiilit ovat erakkoluonteisia ja liikkuvat pääosin öiseen aikaan.


title: Nokkasiilit

text: Nokkasiileihin kuuluu kaksi elossa olevaa sukua: "Tachyglossus" ja "Zaglossus". Ulkonäöltään niiden lajit eroavat toisistaan erityisesti nokan pituudessa: edeltävällä se on lyhyempi kuin jälkimmäisen suvun lajeilla. Näiden kahden lisäksi on fossiililöytöjen perusteella tunnistettu kolmas suku, "Megalibgwilia". Nokkasiiliä ("Tachyglossus aculeatus") lukuun ottamatta kaikki nokkasiililajit ovat äärimmäisen uhanalaisia.


title: Nokkasiilit

text: Nokkasiilien evoluutiosta tiedetään äärimmäisen vähän. Varhaisin fossiili kuuluu "Zaglossus robusta" -lajille, ja se on peräisin keskimioseenikaudelta 15 miljoonaa vuotta sitten. "Tachyglossus" -nokkasiilien fossiileja on löydetty noin 100 000 vuotta vanhasta kerrostumasta (pleistoseenikausi). Nykyään Australiassa elää ainoastaan yksi nokkasiililaji ("T. aculeatus"), mutta aiemmin siellä on elänyt myös pidempinokkaisia "Zaglossus"-suvun nokkasiilejä. Ne kuitenkin kuolivat sukupuuttoon Australiasta noin 20 000 vuotta sitten. Nykyään "Zaglossus"-suvun nokkasiilejä elää vain Uudessa-Guineassa.


title: Nokkasiilit

text: Varhaisten fossiililöytöjen puuttuessa ei tiedetä mistä ja milloin nokkasiilit ovat kehittyneet.


title: Nokkasiilit

text:
Ensimmäinen kirjallinen eurooppalaisen tekemä havainto nokkasiilien suvusta löytyy Tahitille Tasmanian kautta matkanneen "Bounty"-laivan kapteenin W. Bligh’n lokikirjasta päivättynä 9. helmikuuta 1792. Laji oli nokkasiili. Tieteelle sen kuvasi ensimmäisen kerran George Shaw vuonna 1792 ilmestyneen "Naturalist Miscellany" -teoksen kolmannessa osassa. Shaw’lla ei ollut vielä minkäänlaista käsitystä lajin erityispiirteistä, vaan hän sijoitti sen samaan sukuun isomuurahaiskarhun kanssa ja antoi sille nimen "Myrmecophaga aculeata".
Ensimmäisenä vesinokkaeläimen ja nokkasiilin väliset yhteneväisyydet havaitsi brittiläinen anatomi Everard Home vuonna 1802, ja hän luokitteli lajit samaan sukuun antaen nokkasiilille nimen "Ornithorhynchus hystrix". Lajit poikkesivat selvästi toisistaan, joten nokkasiilin taksonomiaa jouduttiin vielä uudelleen korjaamaan, minkä jälkeen se sai nimekseen "Echidna hystrix". Nimi juontuu kreikkalaisen mytologian Ekhidnasta, joka muistutti ylävartalostaan naista ja alavartalostaan käärmettä. Kuvauksessa yhdistyvät nokkasiilin toisaalta matelijamaiset ja toisaalta nisäkäsmäiset piirteet. Nimeäminen oli kuitenkin hieman huolimattomasti tehty, sillä "Echidna" oli jo varattu eräälle kalasuvulle. Vuonna 1811 nokkasiili sai lopulta nykyisen nimensä "Tachyglossus aculeatus" Illigerin ansiosta. "Tachyglossus" tarkoittaa vikkeläkielistä.


title: Nokkasiilit

text: Theodore Gillin saavutuksiin nokkasiilitutkimuksessa kuuluu "Zaglossus"-suvun (’suurkieliset’) kuvaaminen vuonna 1877 sen jälkeen, kun Wilhelm Peter ja Giacomo Doria olivat vuonna 1876 kuvanneet uuden nokkasiililajin (kärsänokkasiili) hollantilaisen A. A. Bruijnin löytämästä kallonkappaleesta. He nimesivät sen ensin samaan sukuun kuin nokkasiilikin, mutta Gill korjasi (monien muiden ohella) luokittelun seuraavana vuonna. Sittemmin uusia lajeja on löydetty kaksi kappaletta lisää: "Z. bartoni", joka löytyi vuonna 1907 ja "Z. attenboroughi" vuonna 1998 (ensimmäiset havainnot vuodelta 1961).


title: Nokkasiilit

text: 1900-luvun alun vertailujen perusteella "Zaglossus"-suvun lajeja katsottiin olevan ainoastaan yksi. "Z. attenboroughi" -lajin kuvaamisen yhteydessä suvun ainoa laji hajotettiin kolmeksi lajiksi. Lajit erotetaan toisistansa etu- ja takajalkojen varpaiden lukumäärän perusteella.


title: Nokkasiilit

text: Nokkasiilit eivät ole erityisen tarkkoja elinalueidensa olosuhteista, kunhan ravinnoksi kelpaavia muurahaisia, termiittejä, lieroja tai kovakuoriaisia löytyy tarpeeksi. Nokkasiilit ovat hyönteissyöjiä ja niillä on kaivamiseen erikoistuneet jalat. Nokkasiilin ("T. aculeatus") ravinto koostuu mädäntyvästä puusta tai maasta löydetyistä hyönteisistä. Muille nokkasiileille kelpaavat ravinnoksi lähinnä lierot. Niiden syömistä helpottaa kielen rakenne, josta löytyy muutamia taaksepäin suuntautuneita keratiinipiikkejä. Nokkasiileillä ei ole hampaita. Nokkasiilejä elää niin Uuden-Guinean ja Salawatin sademetsissä kuin Australian kuivilla erämailla ja niitä on tavattu jopa 4,1 kilometrin korkeudella ("Z. bartoni"). Nokkasiilien tehokkaan puolustautumiskeinon ansiosta niitä ei uhkaa elinalueilla juuri mikään muu kuin ihminen.


title: Nokkasiilit

text: "Z. attenboroughi" -lajia ei ole nähty luonnossa sitten vuoden 1961, mutta vuonna 2007 tehdyn tutkimusretken tuloksena saatiin epäsuoria todisteita lajin olemassaolosta. Lajin elinalueen arvioidaan olevan enää vain 100 km². Nokkasiilien reviirin suuruus on tyypillisesti noin 200 hehtaaria, mutta ne eivät ole erityisen tarkkoja reviirien rajoista. Reviirit saattavat mennä myös päällekkäin.


title: Nokkasiilit

text: Nokkasiilit ovat hämäräaktiivisia eläimiä, jotka liikkuvat ennen auringonnousua tai auringonlaskun jälkeen. Ne saattavat huonon ravintotilanteen tai viileän sään takia vaipua horrokseen vuodenajasta riippumatta. Nokkasiilit pyrkivät välttämään liiallista kuumuutta, koska ne eivät pysty viilentämään itseään hikoilemalla tai läähättämällä. Vastasyntyneille poikasille on erityisen tärkeää, etteivät ne joudu auringonpaahteeseen, sillä niiden hauras iho ei sitä kestä ja ne kuolevat nopeasti. Nokkasiilit eivät ole laumaeläimiä. Ne elävät koko elämänsä yksin lukuun ottamatta parittelukautta ja synnytyksen jälkeistä noin kuuden kuukauden jaksoa, jonka naaras viettää poikastensa kanssa. Koiraspuolinen nokkasiili ei osallistu poikasten hoitoon millään tavoin, vaan lähtee paikalta heti parittelun jälkeen.


title: Nokkasiilit

text: Nokkasiileillä on käytössä kirjava joukko erilaisia puolustuskeinoja. Ne voivat käpertyä palloksi iholihaskerroksen lihaksien avulla kuten siilitkin. Nokkasiilit ehtivät minuutissa kaivaa itselleen matalan kuopan, jolloin pinnalle jää vain piikikäs selkä. Nokkasiilit ovat myös hyviä kiipeilijöitä, uimareita ja juoksijoita.


title: Nokkasiilit

text: Nokkasiilit eivät yleensä ääntele millään tavoin, mutta muutamien havaintojen mukaan ne pystyvät kujertamaan ja kehräämään.


title: Nokkasiilit

text: Nokkasiilit ovat vesinokkaeläimen ohella ainoita nykyään eläviä nisäkkäitä, jotka munivat. Naaraille muodostuu raskausaikana erityinen pussi, jota ne käyttävät hautomiseen sekä alle kolme kuukautta vanhojen poikasten suojeluun ja kuljettamiseen. Nokkasiilit tulevat lisääntymiskykyisiksi noin viisivuotiaina. Kiima-aika sijoittuu kesä-syyskuulle, ja soidinmenoihin kuuluu, että jopa kymmenen koirasta seuraa alle kuukauden verran naaraan jokaista liikettä. Koiraat tunnustelevat tänä aikana naarasta tönimällä sen kylkeä kuonoillaan. Naaraan tultua kiimaan se valitsee koiraista yhden ja parittelee sen kanssa. Parittelu tapahtuu yleensä suojaisessa paikassa ja kestää puolesta tunnista kahteen tuntiin. Koiraan penis työntyy erektion aikana kloaakista ulos naaraan kloaakkiin. Nokkasiilin penis on nelipäinen, eikä siili käytä sitä muuhun kuin paritteluun. Nokkasiilin ejakulaatio muistuttaa liskoja, joilla penis on kaksipäinen, mutta parittelun aikana toinen pää on toiminnassa. Nokkasiileillä kaksi päätä toimii parittelun yhteydessä ja ne siirtävät siemennesteen naaraan kahteen kohtuun.


title: Nokkasiilit

text: Kun parittelusta on kulunut noin kolme viikkoa, naaras munii munat ja hautoo niitä vatsapuolella olevassa pussissa. Samalla maitorauhaset alkavat tuottaa maitoa. Muniessaan naaras menee istuma-asentoon, jossa se synnyttää pienet, läpimitaltaan noin 1,5-senttiset munat suoraan pussiinsa. Kymmenen päivän hautomisajan jälkeen poikanen kuoriutuu. Se on täysin karvaton ja painaa vain 300 milligrammaa. Poikaset juovat maitoa nännipihassa olevista karvoista, nännejä nokkasiileillä ei ole. Pussissa poikaset ovat muutaman kuukauden, joiden aikana niiden paino kasvaa 85 000 %. Emo aloittaa vieroituksen, kun jälkeläiset ovat puolen vuoden ikäisiä. Naaras tulee uudelleen kiimaan kolmen tai viiden vuoden kuluttua.


title: Nokkasiilit

text: "Zaglossus"-suvun lajien lisääntymisrituaalit ja -biologia on jäänyt tutkijoille hämäräksi, mutta he arvelevat etteivät ne poikkea paljoakaan nokkasiilistä.


title: John Deacon

text: John Richard Deacon (s. 19. elokuuta 1951 Leicester, Englanti, Yhdistynyt kuningaskunta) on brittiläinen aktiivisen uransa päättänyt muusikko. Deacon tuli tunnetuksi Queenin basistina. Hän soitti yhtyeessä vuodesta 1971 vuoteen 1997, jolloin hän vetäytyi eläkkeelle. Queenin hiljaisena jäsenenä tunnettu Deacon oli yhtyeen jäsenistä nuorin. Hän kirjoitti myös monia Queenin kappaleita, joista tunnetuimpia ovat muun muassa radiossa paljon soitetut hitit ”You’re My Best Friend”, ”Another One Bites the Dust” ja ”I Want To Break Free”.


title: John Deacon

text: Queenin laulaja Freddie Mercuryn kuoleman jälkeen vuonna 1991 Deacon soitti yhtyeen basistina enää muutamissa esiintymisissä. Vuoden 1997 jälkeen hän ei ole juurikaan esiintynyt julkisuudessa, eikä ole osallistunut kitaristi Brian Mayn ja rumpali Roger Taylorin johtamiin 2000-luvun Queen-projekteihin ja kiertueisiin.


title: John Deacon

text: John Deacon syntyi Leicesterissa ja eli siellä aina vuoteen 1969 saakka. Deacon kiinnostui musiikista jo nuorella iällä. Yksitoistavuotiaana hän osti halvan akustisen kitaran, alkoi harjoitella soittamista ja pian myös soittaa ystäviensä kanssa. Vuonna 1965 14-vuotias Deacon perusti ensimmäisen yhtyeensä The Oppositionin ja soitti rytmikitaraa. Vuosien aikana yhtye käytti myös nimiä The New Opposition ja Art. Alkuperäisen basistin jätettyä yhtyeen, Deacon vaihtoi kitaran bassoon.


title: John Deacon

text: Vuonna 1969 John Deacon lähti Lontooseen opiskelemaan elektroniikkaa, minkä seurauksena hänen aikansa Artin riveissä oli ohi. Koulutukseltaan Deacon on sähköinsinööri, ja hän on suunnitellut Queenin PA-laitteistot. Äänentoistolaitteistojen valmistaja Vox on ottanut lukuisia Deaconin suunnittelemia laitteita sarjatuotantoon.


title: John Deacon

text: Vuonna 1971 Brian May ja Roger Taylor pyysivät Deaconia perustamansa uuden yhtyeen, Queenin basistiksi, ja hän suostui. Rauhallisena ja hieman sulkeutuneena Deacon jäi Queenissa taka-alalle karismaattisen laulajan Freddie Mercuryn ja virtuoosimaisen kitaristin Brian Mayn nauttiessa suurimmasta huomiosta. Omien sanojensa mukaan laulutaidoton Deacon ei osallistunut Queenin tavaramerkiksi muodostuneiden lauluharmonioiden luomiseen muiden jäsenten tavoin. Bassokitaran lisäksi Deacon soitti useilla albumeilla rytmikitaraa sekä joskus koskettimia.


title: John Deacon

text: Hänen ensimmäinen sävellyksensä Queenille oli ”Misfire”, joka julkaistiin vuoden 1974 albumilla "Sheer Heart Attack". Ensimmäinen Deaconin kirjoittama single oli "You’re My Best Friend" albumilta "A Night at the Opera".


title: John Deacon

text: Basistina Deacon on arvostettu, ja useat hänen luomistaan riffeistä ovat jääneet historiaan. Deaconin autoradiosta rakentaman ja sittemmin Brian Maylle lahjoittaman ”Deaky”-minivahvistimen persoonallinen sointi on keskeisessä osassa kitaraosuuksien äänimaailmaa. Esimerkiksi kappale ”Good Company” tuo ”Deaky”-vahvistimen omaleimaisuutta hyvin esille.


title: John Deacon

text: Freddie Mercuryn kuoleman jälkeen 1991 John Deacon on esiintynyt vain harvakseltaan. Vuoden 1992 Freddie Mercuryn muistokonsertin, 1995 julkaistun "Made in Heaven" -albumin sessioiden, vuoden 1997 Queenin ja Elton Johnin pienimuotoisen yhteisesiintymisen sekä Queen-singlen ”No-One But You” lisäksi Deacon ei ole ollut julkisesti tekemisissä musiikin kanssa. Deacon on jättänyt uransa Queenin basistina taakseen, eikä ole osallistunut kitaristi Brian Mayn ja rumpali Roger Taylorin kanssa uusiin Queen-projekteihin, kuten Queen+Paul Rodgers -kiertueeseen.


title: John Deacon

text: John Deacon ja Veronica Tetzlaff vihittiin 18. tammikuuta 1975 ja he ovat saaneet kuusi lasta: Robert (18. heinäkuuta 1975), Michael (3. helmikuuta 1978), Laura (25. kesäkuuta 1979), Joshua (13. joulukuuta 1983), Luke (5. joulukuuta 1992) ja Cameron (17. marraskuuta 1993). Hän on kärsinyt uransa aikana alkoholiongelmista. John Deacon asuu perheineen Lontoossa. Deacon välttelee julkisuutta, eikä hänestä ole paljoa kuvamateriaalia 2000-luvulta.


title: Lars Ulrich

text: Lars Ulrich, (s. 26. joulukuuta 1963 Gentoften kunta, Tanska) on tanskalainen muusikko, lauluntekijä, levytuottaja ja näyttelijä. Ulrich tunnetaan parhaiten mittavasta urastaan metallimusiikkia esittävän Metallican rumpalina. Hän perusti yhtyeen yhdessä laulaja ja kitaristi James Hetfieldin kanssa vuonna 1981. Metallica julkaisi ensimmäisen albuminsa "Kill ’Em All" vuonna 1983, ja yhtyeestä tuli eräs thrash metal -genren keskeisistä suunnannäyttäjistä ja heavy metalin merkittävimmistä yhtyeistä.


title: Lars Ulrich

text: Ylemmän keskiluokan perheeseen syntyneen Ulrichin isä Torben ja isoisä Einer olivat ansioituneita tennisammattilaisia, ja myös Lars osoitti lapsuudessaan omaavansa lahjoja tenniksessä. Lapsuus- ja nuoruusvuosinaan hän ansaitsi rahaa työskentelemällä huoltoasemalla ja lehdenjakajana. Ulrich muutti Yhdysvaltoihin vuonna 1980 tavoitteenaan tennisammattilaisen ura, mutta päätti keskittyä musiikkiin jäätyään ulkopuolelle koulunsa tennisjoukkueesta. Ulrich aloitti rumpujen soittamisen ollessaan 13-vuotias, jolloin hän sai ensimmäisen rumpusettinsä.


title: Lars Ulrich

text: Rumpalina Ulrich oli nopeiden thrash metal -komppien ja tuplabasarien edelläkävijä ja vaikuttaja. Muun muassa "...And Justice for All" -albumin (1988) kappale ”One” sisältää tyypillisen esimerkin Ulrichin tuplabasarien ja nopeiden komppien käytöstä, sekä progressiivisisten rytminvaihdosten suosimisesta. Ulrichin on sanottu olevan eräs aikansa vaikutusvaltaisimmista rumpaleista, sillä hän on ollut esikuva lukemattomille rumpaleille. Hänen soittotyylinsä on kuitenkin saanut osakseen myös kritiikkiä vaihtelevuudesta ja epätasaisuudesta. Ulrich on itse kertonut, ettei ”taidokkuus ole koskaan kiinnostanut häntä rumpujensoitossa”, ja on sanonut pitävänsä tärkeämpänä saada rummut ”sopimaan yhteen kaikkien muiden bändin osasten kanssa” niin, että kappaleet muuttuvat ”dynaamisemmaksi tai rytmisemmäksi”.


title: Lars Ulrich

text: Ulrich on ollut vuodesta 2015 lähtien avioliitossa malli Jessica Millerin kanssa. Hänellä on ensimmäisestä avioliitostaan Debbie Jonesin kanssa kaksi poikaa, ja parisuhteestaan näyttelijä Connie Nielsenin kanssa yksi poika.


title: Lars Ulrich

text: Ulrich ja muu Metallica aateloitiin Rock and Roll Hall of Fameen vuonna 2009. Tanskan kruununprinssi Frederik löi Ulrichin Dannebrogin ritarikunnan ritariksi vuonna 2017.Ulrich on ollut avioliitossa kolmesti, joista ensimmäisen kerran Debbie Jonesin kanssa vuosina 1988–1990. Hän tapasi Jonesin ollessaan kiertueella Metallican kanssa. Pariskunta erosi vuonna 1990. Eron taustalla vaikuttanut tekijä oli Ulrichin jatkuva poissaolo, sillä Metallica levytti tuolloin tulevaa albumiaan "Metallica" (1991). Toisesta, vuosien 1997-2004 avioliitostaan lääkäri Skylar Satensteinin kanssa Ulrichilla on kaksi poikaa, Myles ja Layne.


title: Lars Ulrich

text: Vuosina 2004-2012 Ulrich oli parisuhteessa tanskalaisen näyttelijä Connie Nielsenin kanssa. Heillä on suhteestaan vuonna 2007 syntynyt poika Bryce Thadeus Ulrich-Nielsen. Vuodesta 2015 lähtien Ulrich on ollut naimisissa yhdysvaltalaisen malli Jessica Millerin kanssa.


title: Lars Ulrich

text: Ulrich pitää monesta eri musiikin tyylilajista, ja hän on esimerkiksi intohimoinen jazz-musiikin harrastaja. Tähän on lienee vaikuttanut ratkaisevasti muun muassa se, että yhdysvaltalainen tenorisaksofonisti Dexter Gordon oli hänen kummisetänsä. Ulrich on kertonut kuuntelevansa jazzia esimerkiksi Metallican konserttien jälkeen palautuakseen ja rauhoittuakseen.


title: Lars Ulrich

text: Musiikillisen uransa ja kiinnostuksen kohteidensa lisäksi Ulrich tunnetaan innokkaana taiteen harrastajana. Hän omistaa laajan taidekokoelman, ja on aktiivinen kävijä taidehuutokaupoissa. Vuonna 2008 hän myi huutokaupassa omistamansa Jean-Michel Basquiat’n maalauksen Boxer 10,5 miljoonan euron hintaan. Hän on omistanut aiemmin myös toisen Basquiat’n maalauksen, jonka hän huutokauppasi vuonna 2002.


title: Lars Ulrich

text: Hyväntekeväisyyden saralla Ulrich on osoittanut aktiivisuutensa toimimalla yhdysvaltalaisen terveydenhuoltojärjestelmän edistämiseksi. Ulrich vieraili vuonna 2001 yhdysvaltalaisen "Haluatko miljonääriksi?" -televisio-ohjelman jaksossa muiden julkisuuden henkilöiden kanssa, ja keräsi osallistumisellaan 32 000 dollaria San Franciscossa toimivan, ilmaisia terveydenhoitopalveluita tarjoavan Haight Ashbury Free Clinicin hyväksi.


title: Lars Ulrich

text: Ulrich on brittiläisen laulaja-lauluntekijä Noel Gallagherin hyvä ystävä. Hän on nimennyt Gallagherin vuosina 1991-2009 toimineen Oasis-yhtyeen olevan eräs lempiyhtyeistään ja ”elämänsä soundtrack”, ja on kertonut myös halustaan soittaa Gallagherin nykyisen Noel Gallagher’s High Flying Birds -yhtyeen kanssa. Gallagher sai Ulrichin lopettamaan myös kokaiinin käytön vuonna 2008. Ulrich on kertonut käyttäneensä kokaiinia, koska se sai hänet pysymään pidempään hereillä. Ulrich kuvasi päätöstään lopettaa kokaiinin käyttö seuraavasti: ”Rakastin kokaiinin tuomaa vaaraa ja sen sosiaalisia vaikutuksia. Mutta kymmenen vuotta sitten luin Noel Gallagherin antaman haastattelun, jossa hän kertoi lopettaneensa kokaiinin käytön kuin seinään. Se oli jotain niin siistiä ja rehellistä. En ole koskaan ollut addiktoituvaa tyyppia, joten eräänä aamuna päätin, että nyt riittää.”


title: Lars Ulrich

text: Jalkapallossa Ulrich on tunnustautunut olevansa Chelsea FC:n kannattaja. Hän on kertonut seuranneensa joukkueen otteluita jo 1970-luvulta alkaen ja vierailleensa myös joukkueen kotiotteluissa Stamford Bridge -stadionilla aina, kun hänen isänsä Torben Ulrich otteli Wimbledon-turnauksessa.


title: Lars Ulrich

text: Ulrich ja muu Metallica aateloitiin Rock and Roll Hall of Fameen vuonna 2009. Ulrichista tuli Rock and Roll Hall of Famen historian ensimmäinen tanskalainen. Vuonna 2016 hän piti esipuheen tilaisuudessa, jossa hänen esikuvansa Deep Purple aateloitiin osaksi Hall of Famea.


title: Lars Ulrich

text: Tanskan kruununprinssi Frederik löi Ulrichin Dannebrogin ritarikunnan ritariksi vuonna 2017.


title: Ian Paice

text: Ian Paice (s. 29. kesäkuuta 1948 Nottingham, Englanti) on brittiläinen muusikko. Hän opiskeli viulunsoittoa, mutta vaihtoi instrumenttinsa sittemmin rumpuihin. 1960-luvun loppupuolella Paice soitti lukuisissa rock-yhtyeissä, kuten The Mazessa ja The Shindigsissä. Vuoden 1968 tienoilla hän perusti muutamien ystäviensä kanssa Deep Purple -yhtyeen, jonka nimi tosin vielä tuohon aikaan oli Roundabout. Nykyisin hän on Deep Purplen ainoa alkuperäisjäsen. Ian käyttää Pearlin rumpuja ja Paisten symbaaleja.


title: Ian Paice

text: Paice on myös soittanut Whitesnakessa.


title: Aili-Salli Ahde-Kjäldman

text: Aili-Salli Ahde-Kjäldman (25. tammikuuta 1892 Helsinki – 19. helmikuuta 1979 Helsinki) oli suomalainen arkkitehti ja muotisuunnittelija.


title: Aili-Salli Ahde-Kjäldman

text: Ahde-Kjäldman valmistui arkkitehdiksi vuonna 1919 Helsingin Teknillisestä korkeakoulusta ja toimi valmistuttuaan Armas Lindgrenin avustajana. Vuosina 1923–1928 hän työskenteli yhdessä Wivi Lönnin kanssa, ja perusti tämän jälkeen oman arkkitehtitoimiston. Hän sulki toimiston vuonna 1933 ryhtyessään muotisuunnittelijaksi. Ahde-Kjäldman toimi myös Suomen naisarkkitehtien yhdistyksen Architectan puheenjohtajana ja kirjoitti alan lehtiin.


title: Aili-Salli Ahde-Kjäldman

text: Vuonna 1928 valmistunutta Ahde-Kjäldmanin ja Wivi Lönnin suunnittelemaa Nuorten naisten kristillisen yhdistyksen taloa Helsingissä pidetään yleisesti Ahde-Kjäldmanin päätyönä. Rakennuksessa toimii nykyään hotelli Helka. Hotellin seinään on vuonna 2016 kiinnitetty Wivi Lönnin muistolaatta, jossa Ahde-Kjäldman mainitaan rakennuksen toisena suunnittelijana.


title: Aili-Salli Ahde-Kjäldman

text: Ahde-Kjäldman piti Atelier La Robe -muotisalonkia 1930-luvulta 1950-luvulle.


title: Aili-Salli Ahde-Kjäldman

text: Ahde-Kjäldman meni naimisiin Helge Kjäldmanin (1890–1971) kanssa vuonna 1937. Ahde-Kjäldmanin sisar Lyyli oli naimisissa Artturi Järviluoman kanssa.


title: Pentti Ahola

text: Pentti Ahola (12. heinäkuuta 1919 Helsinki – 5. lokakuuta 1972 Helsinki) oli suomalainen arkkitehti, joka erikoistui asemakaavoitukseen. Hänet muistetaan varsinkin lukuisien lähiöiden suunnittelusta ja satelliittikaupunki-idean puolustamisesta 1960- ja 1970-luvuilla.


title: Pentti Ahola

text: Pentti Aholan vanhemmat olivat ilmoituspäällikkö Juho Nestori Ahola ja Elna Andersson. Ahola kirjoitti ylioppilaaksi 1938 ja palveltuaan sodassa luutnanttina hän valmistui arkkitehdiksi Helsingin Teknillisestä korkeakoulusta vuonna 1947. Ahola työskenteli opintojensa aikana Aarne Ervin toimistossa ja valmistuttuaan perusti pian oman toimistonsa vuonna 1949. Ahola toimi myös Teknillisen korkeakoulun rakennusopin assistenttina 1948–1949 ja Suomen Arkkitehtiliiton standardisoimislaitoksen johtokunnan puheenjohtajana 1954–1957. Hän teki useita opintomatkoja lähinnä Euroopassa.


title: Pentti Ahola

text: Aholan läpimurto oli Espoon Pohjois-Tapiolan asemakaavakilpailun voitto vuonna 1958, joka merkitsi paluuta suorakulmaiseen ruutukaavaan. Kaava valmistui 1960. Sen jälkeen Aholan toimisto suunnitteli asemakaavat useisiin aluerakentamissopimuksilla toteutettuihin pääkaupunkiseudun lähiöihin, muun muassa Helsingin Myllypuroon, Puotinharjuun, Kontulaan, Vesalaan, Mellunmäkeen ja Siltamäkeen, Vantaan Hakunilaan, Länsimäkeen ja Pähkinärinteeseen, sekä Oulun Puolivälinkankaalle ja Kaukovainioon. Vantaan Myyrmäen, Martinlaakson ja Rajatorpan hän suunnitteli yhdessä toisten toimistojen kanssa. Siltamäkeen ja Pähkinärinteeseen Ahola suunnitteli kaavan ohella myös rakennukset. Samoin hän suunnitteli 1960-luvun alussa Espoon Hakalehdon atriumtaloalueen rakennuksineen. Hänen toimistonsa teki myös Helsingin kaupungille selvityksen metron rakentamisesta vuonna 1969.


title: Pentti Ahola

text: Ahola sai Ervin jälkeen hoidettavakseen Kokemäenjokilaakson aluesuunnitelman valvojan tehtävän ja suunnitteli 1960-luvun alussa yleiskaavat useisiin seudun kuntiin, kuten Ulvilaan, Porin maalaiskuntaan, Harjavaltaan ja Noormarkkuun. Hän teki myös muun muassa Oulun ja Naantalin asemakaavat ja suunnitteli joitain yksittäisiä rakennuksia, kuten Iitin kunnantalon (1951), Kaarilan ostoskeskuksen Tampereella (1963) ja merimieskirkon Hampurissa (1966).


title: Pentti Ahola

text: Parikkalan kirkon sankarihautausmaan muistomerkki on hänen suunnittelemansa ja paljastettu vuonna 1966.


title: Aulis Blomstedt

text: Yrjö Aulis Uramo Blomstedt (28. heinäkuuta 1906 Jyväskylä – 21. joulukuuta 1979 Espoo) oli suomalainen arkkitehti. Hänen isänsä oli arkkitehti Yrjö Blomstedt.


title: Aulis Blomstedt

text: Valmistuttuaan Helsingin Teknillisestä korkeakoulusta vuonna 1930 Blomstedt työskenteli eri arkkitehtitoimistoissa kunnes vuonna 1945 perusti oman toimiston. Vuodesta 1958 lähtien Blomstedt toimi Teknillisen korkeakoulun arkkitehtuurin professorina. Hän kävi luennoimassa muun muassa Washingtonissa, kirjoitti alan lehtiin ja teki useita opintomatkoja ympäri maailman.


title: Aulis Blomstedt

text: Blomstedtin päätöinä pidetään 1950- ja 1960-luvulla Espoon Tapiolaan suunnittelemaansa asuinkerrostaloa, Suomen taiteilijaseuran ateljeetaloja Tapiolassa vuodelta 1955 sekä Helsingin työväenopiston laajennusta vuonna 1959. Blomstedt osallistui useisiin kansainvälisiin suunnittelukilpailuihin, muun muassa ehdotus keisarilliseksi palatsiksi Etiopiaan ja Oslon konserttitaloehdotus. Hän kehitti Canon 60 -mittajärjestelmän.


title: Aulis Blomstedt

text: Blomstedt suunnitteli vuonna 1953 Uskelan kirkon sankarihautamuistomerkin 1430-luvulla rakennetun Pyhän Annan kirkon kellotapulin alaosasta. Hänen suunnittelemansa on myös Sibeliuksien pronssinen hautapaasi Ainolan puutarhassa.


title: Aulis Blomstedt

text: Blomstedt harrasti myös serigrafeja ja piti vuonna 1973 Helsingissä 40 serigrafian näyttelyn. Harrastuksen taustalla olivat hänen vuosikymmenten aikana korteille ja paperilapuille piirtämänsä pienemmät kuvat, joita hän nimitti "rapidogrammeiksi". Kansallis-Osake-Pankki osti 16 kappaleen sarjan teoksia taidekokoelmaansa.


title: Aulis Blomstedt

text: Blomstedt oli naimisissa Jean Sibeliuksen tyttären Heidin kanssa. Heidän lapsiaan ovat taiteilija Juhana Blomstedt ja arkkitehti Severi Blomstedt. Aulis Blomstedtin veljiä olivat arkkitehti Pauli Blomstedt ja kapellimestari Jussi Jalas.


title: Lesbos

text: Lesbos () on Kreikan saari, joka kuuluu Pohjoisen Egean saarten saariryhmään ja sijaitsee Egeanmeren itäosassa lähellä Turkin rannikkoa. Saaren pinta-ala on 1 630 km² ja asukasluku 86 436 (vuonna 2011). Hallinnollisesti saari kuuluu Lesboksen kuntaan, Lesboksen alueyksikköön ja Pohjois-Egean saarten alueeseen. Saaren pääkaupunki on Mytilíni.


title: Lesbos

text: Lesbos sijaitsee Egeanmeren itäosassa Edremitinlahden eli Adramyttioninlahden suulla lähellä Vähä-Aasian, nykyisen Turkin rannikkoa. Se on Kreikan kolmanneksi suurin saari Kreetan ja Euboian jälkeen, ja sen pinta-ala on 1 630 km². Lesboksen lähimmät Kreikan saaret ovat Chíos ja Psará etelässä sekä Ágios Efstrátios ja Límnos luoteessa.


title: Lesbos

text: Lesboksen saari on suurin piirtein kolmion muotoinen. Kolmion eteläosan halkaisee kaksi syvää lahtea, joista suurempi on lännempänä sijaitseva Kallonínlahti ja pienempi idempänä sijaitseva Géranlahti. Saaren korkeimmat vuoret ovat käytännössä yhtä korkeat Lepétymnos (968 m), joka sijaitsee saaren pohjoisosassa, ja Ólympos (968 m), joka sijaitsee saaren eteläosassa Kallonín- ja Géranlahtien välissä. Myös saaren länsiosassa sijaitsee korkeampia vuoria, joista korkein kohoaa noin 800 metrin korkeuteen.


title: Lesbos

text: Lesboksen länsiosassa sijaitsee laaja Kivettyneen metsän luonnonpuisto, jossa on jäännöksiä muinoin tulivuorenpurkauksen myötä kivettyneestä metsästä. Sen luonnonhistoriallinen museo sijaitsee Sígrissä.


title: Lesbos

text: Lesbos kuuluu hallinnollisesti Lesboksen kuntaan. Koko saari on ollut samaa kuntaa vuoden 2011 aluehallintouudistuksesta lähtien. Tätä ennen saari oli jaettu 13 kuntaan. Uudistuksessa Lesbos sai myös oman alueyksikön, Lesboksen alueyksikön, kun aiempi Lesboksen prefektuuri jaettiin kahteen alueyksikköön, Lesboksen ja Límnoksen alueyksiköihin.


title: Lesbos

text: Saaren suurimmat asutukset ovat Mytilíni (27 871 asukasta), Plomári (2 996), Agiásos (2 320), Agía Paraskeví (2 195), Polichnítos (2 102), Kalloní (1 978), Skópelos (1 530), Pappádos (1 442), Pámfila (1 413) ja Míthymna (1 399). (Katso myös: Luettelo Lesboksen kunnan kaupungeista ja kylistä.)


title: Lesbos

text:
Lesbos oli asuttu viimeistään 3300 eaa. Antiikin aikana Lesbos tunnettiin myös nimillä "Issa", "Himerte", "Lasia", "Pelasgia", "Aigira", "Aithiope" ja "Makaria". Kreikkalaisen perinteen mukaan saaren ensimmäiset asukkaat olivat pelasgeja, joiden myyttinen johtaja oli Ksanthos. Näiden jälkeen saarelle tulivat joonialaiset, joita johti Makareos. Lopulta saaren asuttivat aiolialaiset, joiden johtajaksi mainitaan Lesbos. Lesboksen kerrotaan naineen Makareoksen tyttären, jonka nimi oli Methymna. Vanhemman tyttären nimi myytissä oli Mytilene.
Homeros mainitsee Lesboksen tavalla, joka antaa ymmärtää, että se oli kukoistava ja siellä oli paljon asukkaita jo varhain. Antiikin Lesbos ei ollut monien muiden Kreikan saarten tavoin yhden kaupunkivaltion ("polis") alaisuudessa, vaan siellä merkittäviä kaupunkeja oli useita. Lesboslainen pentapolis muodostui sen viidestä suurimmasta kaupungista Mytilene, Methymna, Antissa, Eresos ja Pyrrha. Saaren muita antiikin aikaisia asutuksia olivat Arisba, Hiera, Agamede, Nape, Aigiros ja Polion. Ajan kuluessa Mytilene ja Methymna muodostuivat saaren kaupungeista merkittävimmiksi ja ne kilpailivat jatkuvasti johtoasemasta. Kaupunkien hallussa oli suuria alueita myös vastapäisellä Vähä-Aasian rannikolla.


title: Lesbos

text: 600-luvulla eaa. Lesboksella vaikuttivat runoilijat Terpandros ja Arion. Antiikin Kreikan tunnetuin naisrunoilija Sapfo asui saarella 600- ja 500-lukujen taitteessa eaa. Hän oli kotoisin saaren lounaisosan Eresoksesta. Osa hänen rakkausrunoistaan on omistettu naisille, ja tätä perua sana ”lesbo” juontaa saaren nimestä. Saman ajan toinen kuuluisa runoilija oli Alkaios.


title: Lesbos

text:
Sapfon ja Alkaioksen aikana, 500-luvun eaa. alussa saaren tyrannina toimi Pittakos, joka luetaan Kreikan seitsemän viisaan joukkoon. Hänen aikansa oli monella tavalla saaren kukoistuskautta. Kroisos ei koskaan vallannut Lesbosta, mutta saari hävisi Polykrateen johtamalle Samokselle ja antautui myöhemmin Harpagokselle ja persialaisille vuonna 527 eaa. Saari osallistui Joonian kapinaan ja joutui kostotoimien kohteeksi. Persialaissotien jälkeen saari liittyi ensin Spartan puolelle, sitten vuonna 479 eaa. Ateenan puolelle osaksi Deloksen meriliittoa. Liiton jäsenenä sillä oli monia muita saaria vapaampi asema. Saari kuitenkin kapinoi Ateenaa vastaan spartalaisten avustuksella vuonna 428 eaa. Sen seurauksena ateenalaiset määräsivät koko saaren väestön surmattavaksi. Thukydides kertoo, kuinka ateenalaiset lähettivät kolmisoudun määräämään surman suoritettavaksi, mutta tulivat pian tämän jälkeen katumapäälle, ja lähettivät toisen laivan perään kumoamaan viestin. Vain toisen laivan ennätysnopea purjehdus Lesbokselle pelasti saarelaiset.
Peloponnesolaissodan viimeinen ateenalaisille voitokas meritaistelu, Arginusain taistelu, käytiin aivan Lesboksen edustalla. Aigospotamoin taistelun tappion seurauksena saari joutui Spartan alaisuuteen, mutta saavutti myöhemmin itsenäisyyden Antalkidaan rauhassa. Myöhemmin saari päätyi muun Kreikan tavoin Makedonian vallan alle. Hellenistisenä aikana saaren omistajuus vaihtui usein. Lopulta se päätyi Rooman vallan alle vuonna 79 eaa. Nuori Julius Caesar osallistui valtaukseen. Rooman valtakunnassa saari oli osa Asian provinssia ja sai nauttia monista vapauksista.


title: Lesbos

text: Lesbokselta olivat kotoisin myös historioitsijat Hellanikos ja Theofanes sekä filosofit Theofrastos ja Kratippos. Näistä Theofrastos oli kotoisin Eresoksesta, muut Mytilenestä. Aristoteles teki saarella eläinopillisia, erityisesti mereneläviä koskevia tutkimuksia.


title: Lesbos

text: Antiikin ajan jäännöksiä saarella on säilynyt suhteellisen vähän. Näihin lukeutuvat mm. Mórian akvedukti ja Mésan temppelialue. Bysanttilaiselta ajalta on enemmän historiallisia monumentteja, kuten Kremastín silta. Keskiajalla saarta alettiin kutsua nimellä Mytilene (Mitylene, Mytilíni) saaren pääkaupungin mukaan. Saarelle karkotettu Bysantin keisarinna Irene kuoli siellä vuonna 802. 1300-luvulla saari siirtyi genovalaisten haltuun. Osmanien vallattua saaren sen koko ortodoksinen väestö laivattiin pois ja myytiin orjiksi. Saari elpyi 1700-luvulle tultaessa ja vaurastui. Lesboksesta tuli osa Kreikkaa vuonna 1912.


title: Lesbos

text: Vuonna 2015 Lesboksesta tuli yksi Välimeren pakolaisongelman näyttämöistä.


title: Lesbos

text: Lesboksen merkittävimpiä tulonlähteitä ovat karjankasvatus, maanviljely (mm. oliivinviljely), turismi sekä ouzonvalmistus.


title: Lesbos

text: Saaren pääsatama on Mytilíni. Mytilínin kansainvälinen lentoasema sijaitsee hieman kaupungista etelään.


title: Martti Miettunen

text: Martti Juhani Miettunen (17. huhtikuuta 1907 Simo – 19. tammikuuta 2002 Kauniainen) oli suomalainen poliitikko ja virkamies joka toimi Suomen kolminkertaisena pääministerinä sekä Lapin läänin maaherrana. Tasavallan presidentti Urho Kekkonen myönsi Miettuselle valtioneuvoksen arvonimen vuonna 1977.


title: Martti Miettunen

text: Martti Juhani Miettunen syntyi vuonna 1907 Simossa pientilallisen poikana. Hän valmistui agrologiksi Mustialan maatalousopistosta vuonna 1932 ja työskenteli ennen poliittista uraansa pienviljelijänä sekä maanviljelysneuvojana. Vuosina 1938–1941 ja 1944–1945 hän toimi Maalaisliiton Lapin läänin piirisihteerinä.


title: Martti Miettunen

text: Miettunen valittiin kansanedustajaksi ensimmäisissä sodanjälkeisissä vaaleissa vuonna 1945 Maalaisliiton listoilta. Hän nousi nopeasti merkittäviin asemiin puolueessaan. Vuosina 1946–1950 Miettunen toimi Maalaisliiton puoluesihteerinä. 1950-luvulla hän oli ministerinä lähes kaikissa hallituksissa: kulkulaitosten ja yleisten töiden ministerinä 1950–1951 ja 1954–1956, maatalousministerinä 1951–1953, 1956–1957 ja 1958–1959, sekä valtiovarainministerinä 1957. Miettunen oli ministerinä kaikissa Urho Kekkosen viidessä hallituksessa, ja hän nousikin yhdeksi Kekkosen lähimmistä miehistä.


title: Martti Miettunen

text: Kansanedustajuuden ja päivänpolitiikan Miettunen jätti, kun hänet nimitettiin kotilääninsä Lapin maaherraksi vuonna 1958. Maaherran virasta Miettunen jäi eläkkeelle vuonna 1973. Presidentti Kekkonen kuitenkin kutsui luottomiehensä Miettusen kolmesti Lapista takaisin Helsinkiin, kun hänen tarvitsi miestä tärkeälle poliittiselle paikalle.


title: Martti Miettunen

text: Ensimmäisen kerran Miettunen nimitettiin maalaisliittolaisen vähemmistöhallituksen pääministeriksi 1961. Miettusen lyhytikäinen I hallitus oli väliaikaisratkaisu tilanteessa, jossa enemmistöhallituksen muodostaminen oli poliittisten riitojen vuoksi mahdotonta. Hallitus muistetaan lähinnä siitä, että sen pääministeri toimi presidentin sijaisena tämän kuuluisan Yhdysvaltain-matkan aikana 1961 ja joutui vastaanottamaan noottikriisin aloittaneen Neuvostoliiton nootin. Maaherran tehtäviin Miettunen palasi vuonna 1962.


title: Martti Miettunen

text: Miettunen kutsuttiin toisen kerran Mauno Koiviston hallituksen maatalousministeriksi vuonna 1968. Suomi kärsi pahasta maatalouden ylituotantokriisistä, ja presidentti Kekkonen halusi maatalousministeriksi päivänpolitiikan ulkopuolisen henkilön, joka voisi tehdä radikaaleja ratkaisuja pelkäämättä suosionsa menetystä. Miettunen esitteli ns. pakettipeltolain, jolla maanviljelijöille maksettiin korvauksia siitä, että he jättävät peltonsa viljelemättä. Laki aiheuttikin paljon pahaa verta viljelijäväestön keskuudessa, mutta Miettunen saattoi palata 1970 jälleen Lappiin hallituksen hajottua.


title: Martti Miettunen

text: Kolmannen kerran Kekkonen kutsui 1975 jo eläkkeellä olleen Miettusen hallituksenmuodostajaksi. Taloudellinen taantuma ja 60 000 työtöntä vaativat presidentin mielestä "hätätilahallituksen" muodostamista. Tämä Maalaisliiton, SDP:n ja SKDL:n varaan koottu Miettusen II hallitus hajosi jo seuraavana vuonna vasemmiston riitoihin, mutta Miettunen johti seuraavaa, keskustalaista vähemmistöhallitusta, vielä vuoteen 1977. Hallitukset saivat aikaan joitakin uudistuksia, muun muassa Miettusen välityksellä syntyneen TUPO-ratkaisun 1976, mutta epäonnistuivat suurelta osin työttömyyden hoitamisessa.


title: Martti Miettunen

text: Vuonna 1977 Miettunen jäi lopullisesti eläkkeelle politiikasta, ja presidentti Kekkonen antoi hänelle valtioneuvoksen arvonimen. Vuoden 1982 presidentinvaaleissa hän tuki Ahti Karjalaista Kekkosen seuraajaksi, mutta eli muuten julkisuuden ulottumattomissa.


title: Martti Miettunen

text: Martti Miettunen kuoli Kauniaisissa Kaunialan sotavammasairaalassa 94 vuoden iässä lauantaina 19. tammikuuta 2002. Hänet on haudattu Simon kirkon tapulin viereen. Miettunen on kaikkein vanhimmaksi elänyt Suomen pääministeri. Ministerinä Miettunen toimi yhteensä 4316 päivää, mikä on kahdeksanneksi eniten Suomen poliittisessa historiassa.


title: Def Leppard

text: Def Leppard on vuonna 1977 Sheffieldissä perustettu brittiläinen hard rock -yhtye. Yhtyeen nykyisen, vuonna 1992 vakiintuneen kokoonpanon muodostavat laulaja Joe Elliott, basisti ja perustajajäsen Rick Savage, rumpali Rick Allen sekä kitaristit Vivian Campbell ja Phil Collen.


title: Def Leppard

text: Yhtyeen kaupallinen läpimurto tapahtui vuonna 1981 julkaistun studioalbumin "High ’n’ Dry" myötä. Albumin tuottajana toimi aiemmin AC/DC:n kanssa työskennellyt Robert "Mutt" Lange, joka auttoi yhtyettä löytämään varsinaisen tyylinsä, ja albumin hittisingleksi muodostunut "Bringin' On The Heartbreak" pyöri tiuhaan tahtiin Music Televisionilla. Vuonna 1983 julkaistu kolmas studioalbumi "Pyromania" oli yhtyeen lopullinen läpimurto albumin noustessa Yhdysvalloissa Billboardin albumilistan toiselle sijalle. Vuonna 2004 albumi oli sijalla 384. "Rolling Stonen" 500 Greatest Albums of All Time -äänestyksessä.


title: Def Leppard

text: Vuonna 1987 julkaistu, seitsemän hittisinglen siivittämä neljäs studioalbumi "Hysteria" valtasi välittömästi albumilistan kärkipaikan sekä Yhdysvalloissa että yhtyeen kotimaassa. Vuoteen 2009 mennessä albumia oli myyty maailmanlaajuisesti jo yli 20 miljoonaa kappaletta, ja Yhdysvalloissa se oli ehtinyt saavuttaa jo kaksitoistakertaisen platinamyynnin rajan. Yhtyeen seuraava studioalbumi, vuonna 1992 julkaistu "Adrenalize" oli edeltäjänsä tapaan listamenestys, ja samalla myös yhtyeen ensimmäinen levytys, jolla vuonna 1991 lääkkeiden ja alkoholin yliannostukseen kuollut kitaristi Steve Clark ei soittanut. Albumin singlet "Let's Get Rocked" ja "Have You Ever Needed Someone So Bad" menestyivät singlelistoilla loistavasti, ja ne vakiintuivat myös yhtyeen konserttien kappalelistaan. Vuonna 1993 julkaistu, lähinnä singlejen b-puolia sekä ennenjulkaisemattomia kappaleita sisältänyt kokoelmalevy "Retro Active" sisälsi myös akustista kitarointia esitelleen hittikappaleen "Two Steps Behind", joka ilmestyi myös "Last Action Hero" -elokuvan soundtrackilla.


title: Def Leppard

text: Yhtenä maailman eniten levyjä myyneistä yhtyeistä tai artisteista Def Leppardin levyjä on myyty yli 65 miljoonaa kappaletta, joista 35 miljoonaa kappaletta pelkästään Yhdysvalloissa. Recording Industry Association of America on myöntänyt yhtyeelle kahdesta albumista ("Pyromania" ja "Hysteria") myös timanttilevyn. VH1-musiikkikanavan äänestyksessä yhtye oli 31. sijalla sadan parhaan hard rock -yhtyeen listalla ja sijalla 71. kaikkien aikojen parhaiden artistien ja yhtyeiden äänestyksessä.


title: Def Leppard

text: Rick Savage, Pete Willis ja Tony Kenning, jotka tuolloin opiskelivat Sheffieldin Tapton Schoolissa, perustivat vuonna 1977 Atomic Mass -nimisen yhtyeen. Savage ryhtyi yhtyeen basistiksi, Willis kitaristiksi ja Kenning rumpaliksi, ja varsin pian yhtyeen perustamisen jälkeen 18-vuotias Joe Elliott pyrki yhtyeeseen toiseksi kitaristiksi tutustuttuaan paremmin Willisiin. Elliottin koe-esiintymisen jälkeen Savage, Willis ja Kenning olivat kaikki kuitenkin sitä mieltä, että Elliott sopisi paremmin yhtyeen laulajaksi kuin toiseksi kitaristiksi. Yhtye soitti pääasiassa koulujen tanssisaleissa ja päättäjäisissä.


title: Def Leppard

text: Loppuvuodesta yhtyeen nimi vaihtui Elliottin yksikorvaista leopardia esittävän piirroksen, Def Leopardin mukaiseksi. Kenning ehdotti, että nimi muokattaisiin vielä muotoon Def Leppard, sillä hänen mielestään Def Leopard kuulosti enemmänkin punk-yhtyeen nimeltä. Vuoden 1978 tammikuussa kitaristi Steve Clark liittyi yhtyeeseen toiseksi kitaristiksi Willisin rinnalle, ja soitettuaan koe-esiintymisessään Lynyrd Skynyrdin "Free Bird"-kappaleen päätös Clarkin mukaan ottamisesta yhtyeeseen oli Elliottin mukaan ollut varsin helppo.


title: Def Leppard

text: Marraskuussa 1978 rumpali Tony Kenning jätti yhtyeen perustaakseen oman, uuden yhtyeensä. Hänet korvattiin Frank Noonilla, ja yhtye pääsi äänittämään ensimmäistä julkaisuaan. Tammikuussa 1979 julkaistu, kolme kappaletta sisältänyt EP "The Def Leppard EP". Kaksi EP:n kappaletta, "Getcha Rocks Off" ja "The Overtorture" nauhoitettiin uudelleen yhtyeen debyyttialbumille. Varsinkin ensimmäinen kappale herätti BBC Radion DJ:n John Peelin huomion, joka soitti kappaletta paljon koko Britannian suurimalla radioasemalla. EP:n äänitysten päätyttyä myös Noon jätti yhtyeen, ja hänen tilalleen tuli tuolloin vain 15-vuotias Rick Allen.


title: Def Leppard

text: Vuoden 1979 aikana Def Leppard alkoi herättää huomiota brittiläisen heavy- ja rockmusiikin kannattajien keskuudessa. Yhtye alkoi saada jalansijaa musiikkimarkkinoilla, ja lopulta allekirjoitti levytyssopimuksen Vertigo Recordsin kanssa. Levytyssopimus takaisi myös debyyttialbumin leviämisen Yhdysvalloissa, sillä Vertigo toimi tuolloin yhteistyössä Phonogram Recordsin kanssa, ja molemmat olivat yhdysvaltalaisen yhtiöjätti Mercury Recordsin pienempiä sisaryhtiöitä.


title: Def Leppard

text: Def Leppardin debyyttialbumi, "On Through the Night", julkaistiin 14. maaliskuuta 1980. Vaikka albumi sijoittui Britannian albumilistan 15. sijalle, kotimaan fanit eivät pitäneet siitä, että yhtye yritti lähes väkisin saada yhdysvaltalaisten rockpiirien huomion kiertämällä Yhdysvaltoja lähinnä Pat Traversin, AC/DC:n ja Ted Nugentin lämmittelijöinä ja jättäen esiintymiset kotiseudullaan hyvin vähäisiksi. Yhtyeen esiintyminen ehdottomasti kaikkien aikojen menestyneimmän brittiläisen heavy metal -yhtyeen, Iron Maidenin lämmittelijänä Readingin festivaaleilla saikin hyvin nihkeän vastaanoton, kun katsojat heittelivät yhtyeen jäseniä oluttölkkien kansilla.


title: Def Leppard

text:
Tästä huolimatta yhtye oli herättänyt AC/DC:n tuottajana työskennelleen Robert John "Mutt" Langen huomion, joka lopulta päätyi tuottamaan yhtyeen kakkosalbumin, 11. heinäkuuta 1981 julkaistun "High ’n’ Dryn". Huolimatta albumin löyhistä myyntilukemista, singlejulkaisu "Bringin' On The Heartbreakin" musiikkivideo menestyi Music Televisionilla ja sitä esitettiin televisiossa hyvin tiuhaan tahtiin, mikä lisäsi yhtyeen näkyvyyttä Yhdysvalloissa entisestään. "High ’n’ Dryn" tiimoilta yhtye pääsi kiertämään muualle Eurooppaan Ozzy Osbournen ja Blackfootin lämmittelijänä.
Aiemmin Girl-yhtyeen kitaristina toiminut Phil Collen korvasi yhtyeestä liiallisen alkoholinkäytön takia erotetun Pete Willisin vuonna 1982. Koska yhtye oli ehtinyt jo Willisin erottamisen aikaan aloittaa tulevan studioalbuminsa "Pyromanian" nauhoittamisen, myös Willisin kitarointia päätyi lopulliselle albumille Collenin soittaessa kaikki muut kitararaidat, joita Willis ei ollut ehtinyt nauhoittaa. 20. tammikuuta 1983 kauppoihin ilmestynyt "Pyromania" oli merkittävä tiennäyttäjä 1980-luvun glam metal- ja hair metal-yhtyeiden levytyksille. Albumin menestyksekäs singlejulkaisu "Photograph" sai paljon soittoaikaa ja sen musiikkivideo syrjäytti jopa Michael Jacksonin "Beat It" -kappaleen videon eniten esitysaikaa saavana musiikkivideona Music Televisionilla.


title: Def Leppard

text: "Photographin" ja kahden muun singlejulkaisun, "Rock of Agesin" ja "Foolin'in" menestyksen siivittämänä Def Leppard lähti jälleen kiertämään Yhdysvaltoja. "Pyromania" oli kiilaamassa myyntitilastojen kärkeen myytyään ilmestymisvuotensa aikana yli kuusi miljoonaa kappaletta nousten Billboardin albumilistan toiselle sijalle edellään vain Michael Jacksonin "Thriller".. RIAA on myös myöntänyt yhtyeelle albumista timanttilevyn, joka myönnetään yli kymmenestä miljoonasta myydystä äänitteestä. Menestyksekäs "Pyromania World Tour" -maailmankiertue päättyi 55 000 ihmisen edessä esiintymiseen San Diegossa.


title: Def Leppard

text:
Vuonna 1984 yhtye muutti Dubliniin kirjoittamaan kappaleita tulevalle, neljännelle studioalbumilleen. Myös Mutt Lange osallistui kappaleiden kirjoittamiseen, mutta tämä palasi takaisin Yhdysvaltoihin ja erosi yllättäen albumin tuottajan virastaan ja hänen tilalleen tuli aiemmin Meat Loafin kanssa työskennellyt Jim Steinman.
31. joulukuuta 1984 rumpali Rick Allen menetti vasemman kätensä auto-onnettomuudessa, kun hän menetti ajamansa Chevrolet Corvetten hallinnan, minkä seurauksena auto suistui tieltä. Allen kiidätettiin sairaalaan, missä hänen vasen kätensä jouduttiin amputoimaan. Allen pelkäsi joutuvansa jättämään yhtyeen juuri lohkeamaisillaan olevan suursuosion kynnyksellä, mutta Joe Elliott ja Allen itse suunnitteluryhmän kanssa kehittivät tälle uuden rumpusetin, jossa osa rummuista oli korvattu pedaaleilla. Def Leppardin ensimmäinen esiintyminen yksikätisen Allenin kanssa tapahtui vuoden 1986 Monsters of Rock -festivaaleilla.


title: Def Leppard

text: Steinman oli hänkin poistunut Allenin auto-onnettomuuden aikoihin tuottajan roolista, ja Lange oli yllättäen tehnyt paluun studioon yhtyeen kanssa. Eri vastoinkäymisten ja neljän vuoden studiosessioiden jälkeen Def Leppardin neljäs kokopitkä studioalbumi, "Hysteria" julkaistiin 3. elokuuta 1987. Albumilta julkaistiin seitsemän singleä, joista ensimmäinen, "Animal", oli yhtyeen ensimmäinen Top 10 -listasijoituksen kotimaassaan saavuttanut single. Nimikkosingle "Hysteria" oli Yhdysvaltain singlelistan kymmenennellä sijalla, ja yhtenä koko 1980-luvun parhaista hard rock -kappaleista pidetty "Pour Some Sugar on Me" listan toinen. Ensimmäistä sijaa hallitsi balladi "Love Bites", joka on myös yhtyeen ainoa single, joka on saavuttanut ensimmäisen listasijan Yhdysvalloissa. Kolmannelle sijalle Yhdysvalloissa sijoittui "Armageddon It", ja viimeinen single "Rocket" saavutti 15. listasijan. Huonoiten menestyi single "Women", joka saavutti 80. sijan Yhdysvalloissa.


title: Def Leppard

text: "Hysteria" pysytteli listoilla kolmen vuoden ajan, ja sitä on myyty vuoteen 2009 mennessä yli 20 miljoonaa kappaletta, ja RIAA on myöntänyt albumista yhtyeelle sen toisen timanttilevystatuksen. Vuoden 1989 American Music Awards-palkintogaalassa yhtye voitti parhaan rock- tai heavy-yhtyeen sekä parhaan albumin palkinnon. Vaikka glam metalin supertähdet kuten Bon Jovi, Mötley Crüe sekä Guns N' Roses olivat tuolloin kaikkien huulilla, Def Leppardin levyjä myytiin 1980-luvulla Yhdysvalloissa enemmän kuin yhdenkään toisen artistin tai yhtyeen..


title: Def Leppard

text: "Hysteria World Tour" -maailmankiertueen jälkeen yhtye alkoi välittömästi työstää viidettä studioalbumia toivoen, ettei joutuisi kokemaan uutta useamman vuoden mittaista taukoa albumien välillä. Tuolloin kitaristi Steve Clarkin alkoholiongelmat paisuivat niin mittaviksi, että hän joutui viettämään useamman kerran vieroitushoidossa, jossa joutui viettämään korkeimmillaan puoli vuotta. Lopulta Clark kuoli tahattomaan lääkkeiden ja alkoholin yliannostukseen kotonaan Lontoossa 8. tammikuuta 1991.


title: Def Leppard

text: Nelihenkinen Def Leppard päätti jatkaa soittamista. 31. maaliskuuta 1992 julkaistun, viidennen studioalbumin Adrenalizen kitaroinnista vastasi kokonaan Phil Collen. Albumi eteni välittömästi listojen kärkeen niin Yhdysvalloissa kuin Englannissakin, pitäen kärkisijoja hallussaan 5 viikkoa. Ensimmäinen albumilta julkaistu single, "Let's Get Rocked" oli välitön hittikappale, joka myöhemmin voitti vuoden parhaan musiikkivideon palkinnon MTV Video Music Awards-palkintogaalassa. Huhtikuussa 1992 yhtye myös esiintyi Freddie Mercuryn muistokonsertissa Wembley Stadiumilla. Joe Elliott myös nousi lavalle Queenin muiden jäsenten sekä Slashin kanssa esittämään Queenin hittikappaleen "Tie Your Mother Down".


title: Def Leppard

text:
Vuonna 1992 kitaristi Vivian Campbell liittyi yhtyeeseen paikkaamaan edesmenneen Clarkin, ja yhtye pääsi käynnistämään uuden maailmankiertueensa. 1990-luvun alkupuoliskolla alternative rock ja grunge olivat kuitenkin alkaneet saada yhä enemmän jalansijaa musiikkibisneksessä, ja Def Leppardin sekä muiden 1980-luvun glam rock -yhtyeiden suosio oli hiipumassa pois muodista. Tämä johti siihen, että myös Def Leppardin oli esimerkiksi Bon Jovin tapaan päivitettävä musiikkiaan uusille urille pysyäkseen pinnalla.
Kiertueen aikana ei ollut mahdollisuutta julkaista uutta materiaalia, mutta sen sijaan yhtye julkaisi singlejulkaisujen b-puolia sekä ennenjulkaisematonta materiaalia sisältäneen kokoelmalevyn "Retro Active" vuonna 1993. Albumi sisältää myös kappaleen "Two Steps Behind", joka julkaistiin myös "Last Action Hero" -elokuvan soundtrackilla. "Retro Activea" on myyty nykypäivään mennessä yli 3 miljoonaa kappaletta.
Kaksi vuotta myöhemmin yhtye julkaisi ensimmäisen varsinaisen kokoelmalevynsä, kun "" julkaistiin 31. lokakuuta 1995. Albumia on tähän mennessä myyty yli 11 miljoonaa kappaletta. Myös tällä kokoelmalla oli uusi kappale, yhtyeen kotimaassa hitiksi noussut balladi "When Love & Hate Collide".


title: Def Leppard

text: 23. lokakuuta 1995 Def Leppard hyväksyttiin Guinnessin ennätysten kirjaan yhtyeen soitettua kolme konserttia eri mantereilla yhden päivän aikana: yhden Marokossa, toisen Englannissa ja kolmannen Kanadassa.


title: Def Leppard

text: Neljän vuoden tauon jälkeen yhtye julkaisi vihdoin uuden albuminsa, "Slangin" 14. toukokuuta 1996. Yhtyeen sanoitukset olivat muuttuneet vakavimmiksi ja musiikkityyli edusti lähinnä alternative rockia. Kokeellisena teoksena albumiin petyttiin Yhdysvalloissa, kun taas yhtyeen kotimaassa sitä pidettiin yhtenä parhaimmista albumeista vuonna 1996. Albumi oli myös yhtyeen ensimmäinen levytys "Pyromanian" jälkeen, jolla Rick Allen soitti pääasiassa akustista rumpusettiä. Kokeellisemman albumin jälkeen yhtye palasi klassisempaan, "Pyromanian" ja "Hysterian" tapaiseen soundiinsa julkaistuaan 8. kesäkuuta 1999 uuden seuraavan studioalbuminsa "Euphoria", joka myi lopulta myös kultaa Yhdysvalloissa.


title: Def Leppard

text: Vuonna 2000 Def Leppard sai tähden Hollywoodin Rock Walk of Famelle, ja vuonna 2001 julkaistiin myös kokopitkä elokuva "Hysteria - The Def Leppard Story", joka kuvasi yhtyettä vuosien 1977–1986 aikana.


title: Def Leppard

text: Def Leppardin kahdeksas studioalbumi "X" ilmestyi 30. heinäkuuta 2002. Albumilla yhtye eteni yhä enemmän kohti popmusiikin elementtejä sisältävää musiikkia välimatkan rockmusiikkin kasvaessa, eikä "X" saavuttanut aiemmille yhtyeen albumeille tavanomaista kultalevyn myyntiä vaikka nousikin sijalle 11. Yhdysvalloissa ja sisälsi myös hitin "Long, Long Way To Go". Yllättävää oli, että heikosti menestynyttä albumia seurannut maailmankiertue oli yhtyeen menestyksekkäin sitten "Adrenalizea" seuranneen maailmankiertueen.


title: Def Leppard

text:
Vuonna 2006 yhtye julkaisi coverkappaleita sisältäneen albumin "Yeah!". Albumilla oli 1960- ja 1970-lukujen rock-kappaleiden päivityksiä, ja albumi otettiin hyvin vastaan Yhdysvalloissa. Maailmanlaajuisesti levyä on myyty yli 140 000 kappaletta.
Samana vuonna yhtye esiintyi myös VH1:n Rock Honors -konserttitapahtumassa Kissin, Queenin ja Judas Priestin kanssa. The All-American Rejects esitti myös oman versionsa kappaleesta "Photograph", ja tapahtuman jälkeen yhtye teki yhteiskiertueen Journeyn kanssa.
Lokakuussa "Hysteriasta" julkaistiin myös uusi, kaksilevyinen deluxe-painos, joka sisälsi koko albumin uudelleen remasteroituna, singlejulkaisujen b-puolet sekä albumilta pois jätettyä materiaalia.


title: Def Leppard

text: Vuonna 2008 julkaistu "Songs From The Sparkle Lounge" oli jälleen rock-henkisempää materiaalia popahtavan edeltäjänsä jälkeen, ja yhtyeen Yhdysvalloissa Styxin ja REO Speedwagonin kanssa tehdyt kiertueet ovat olleet suosittuja. Def Leppard kävi vuonna 2008 konsertoimassa myös Suomessa esiintyen Helsingin jäähallissa. Vuonna 2015 Def Leppard konsertoi Suomessa South Park Tampere -festivaalilla ja julkaisi nimeään kantavan albumin 30. lokakuuta. Albumi on ensimmäinen, jolla kaikki yhtyeen jäsenet laulavat pääsolisteina kappaleessa "We Belong".


title: Eddie Van Halen

text: Edward ”Eddie” Van Halen (oikealta nimeltään Edward Lodewijk Van Halen, s. 26. tammikuuta 1955 Nijmegen, Alankomaat) on hollantilaissyntyinen yhdysvaltalainen sähkökitaristi. Eddie Van Halenia pidetään yhtenä rock-musiikin keskeisistä sähkökitaristeista, jonka virtuoosimainen soittotyyli oli aikoinaan lähes ennenkuulumatonta. Eddietä usein pidetään virheellisesti ”täppäyksen” (englanniksi "tapping") keksijänä, vaikka jo aiemmin, 1970-luvun alussa, Genesiksen kitaristi Steve Hackett sai nuotteja aikaan hakkailemalla sormiaan kitaran otelautaan. Eddie kehitti tätä tyyliä ja tilutusta edelleen, ja hänen yhtyeensä, Van Halenin, menestyksen myötä hänen soittotyylinsä sai paljon ihailijoita.


title: Eddie Van Halen

text:
Edward aloitti jo lapsena pianonsoiton ja voitti monia kykykilpailuita. Perheen Yhdysvaltoihin muuton jälkeen vanhemmat palkkasivat melkein heti
pianonsoitonopettajan Eddielle ja hänen veljelleen, rumpali Alex Van Halenille.


title: Eddie Van Halen

text: Alkujaan Alex soitti kitaraa ja Eddie rumpuja. Kun Eddie oli jakamassa lehtiä maksaakseen rumpusettinsä, Alex harjoitteli samaan aikaan niillä. Kun Alex jatkoi veljensä rumpujen soittamista, hänestä kehittyi parempi rumpali, kuin mitä Eddie oli. Tämän vuoksi Eddie alkoi soittaa kitaraa. Hän innostui kitaran soitosta siinä määrin, että hänestä tuli parempi kitaristi kuin hänen veljestään. Näin he vaihtoivat lopullisesti soittimensa.


title: Eddie Van Halen

text:
Eddie oli noin 12-vuotias, kun hän alkoi ensimmäisen kerran harjoitella kitaransoittoa. Hän oli niin omistautunut kitaransoitolle, että hän soitti joka päivä koko päivän. Joskus hän jopa
jätti menemättä kouluun harjoitellakseen kitaransoittoa. Noin 14-vuotiaana hän osasi kaikki Cream-yhtyeen kitaristin Eric Claptonin soolot ”nuotilleen”. Eric Clapton oli Eddielle niin suuri idoli, että hänellä oli tapana varata keilarata puhelimitse Eric Claptonin nimellä. Yhteinen varhainen musiikillinen esikuva sekä Alexille että Eddielle oli The Who. Kunnianosoituksena The Wholle löytyy 1993 julkaistulta livealbumilta "" The Who -klassikko ”Won’t Get Fooled Again”, jossa Eddie soittaa mukaillen kitaralla Pete Townshendin alkuperäiset syntetisaattoriosuudet. Eddie ei ikinä käynyt kitaratunneilla vaan harjoitteli itsekseen.


title: Eddie Van Halen

text: Los Angelesin rock-piireissä 1970-luvulla Eddien yhtyettä kutsuttiin nimellä ”Rat Salade”, kunnes yhtye päätti muuttaa nimensä Mammothiksi. Mammothissa soittivat Eddie Van Halen (kitara), hänen veljensä Alex Van Halen (rummut), Michael Anthony (basso), ja laulajana toimi vain Eddie itse, aikana jolloin he vuokrasivat PA-laitteet David Lee Rothilta, kun hän lauloi bändissä nimeltä Red Ball Jets. Myöhemmin David pyydettiin laulajaksi PA-laitteidensa ansiosta ja hän ehdotti yhtyeelle nimeä "Van Halen", suoraan veljesten Edward ja Alex Van Halenin sukunimestä.


title: Eddie Van Halen

text: Kissin basisti Gene Simmons tuotti demonauhan Van Halenille, mutta levy-yhtiöt eivät kiinnostuneet yhtyeestä. Simmonsin omat kiireet ja levy-yhtiöiden nihkeä suhtautuminen johtivat siihen, että Simmons ”päästi” Van Halenin vapaalle jalalle. Pian tämän jälkeen Warner Bros. -levy-yhtiö kiinnostui Van Halenista.


title: Eddie Van Halen

text: Vuonna 1978 ilmestyi Van Halen -yhtyeen samanniminen debyyttilevy. B-puolen kappale ”Eruption” oli tärkeä virstanpylväs modernin sähkökitaransoiton kehityksessä. Monet arvostetut tahot kehuivat Eddie Van Halenia uudeksi Hendrixiksi. Eddie Van Halen tunnetaan myös yhtenä ensimmäisistä tiluttajista.